Labegaraietako piraguismo guneko lanak bide onetik doaz - Bergara - Goiena.eus\nLabegaraietako piraguismo guneko lanak bide onetik doaz\nImanol Gallego 2014-01-20 16:34\nErrekara jaisteko atontzen ari diren aldapa.\nPiraguismoa ez da bailaran edatuen dagoen kirola, baina Bergaran beti egon dira uretako kirol honen aldekoak. Gainontzeko kirol instalazioen antzera hauek ere berritze lanak behar izaten dituzte, eta urte batzuetan proiektua albo batera lagata egon ostean, duela pare bat urte Udalak bere gain hartu zuen egokitzapen lanak egiteko ardura. "2012an ekin genien lanei eta urte bakoitzean zenbait hobekuntza egin ditugu", aipatu du Iñaki Ugarteburu Udal kirol teknikariak.\nProiektua berreskuratu zutenetik argiteria eta kableak jartzeko zutabeak egin dituzte "eskaera egin arren Gipuzkoako Foru Aldunditik ez dugu dirulaguntzarik jaso, horregatik, zatika garatzen ari gara proiektu guztia", azaldu du Ugarteburuk. Hala ere, aurten ere zenbait egokitzapen egiten jarraituko dute, tartean, oraindik bukatzeke dagoen Deba ibaira jaisteko aldapa. Kirol arduradunak azpimarratu moduan: "Kirol instalazio hauek osatzeko orduan, ibaia eta inguruak kontu handiz zaintzen ari gara".\nIngurumena ere kontuan\nLanak ez dira ohiko medio batean egiten ari, ibaia inguru bizia baita eta bertan kontuan hartzeko aspektu ugari baitaude. 2012an lanak egiteko ardura hartu zenetik ingurugiroa bereziki zaindu da. "Lanak hasi genituenean ingurua garbitu eta gero instalazioekin baino, ingurumenarekin zerikusia duten hainbat lan egin ditugu", argitu du Ugarteburuk. Ubidera eroritako zuhaitzen bat kendu eta landare inbaditzaileak murrizteko ere lanak egin dira. Bigarren kasu honetan, ibaitik kendutako landareen tokian bertako flora berria landatu da. "Ura eta natura horren presente dauden kirol batean, ingurugiroa zaintzea gakoa da" diote Udal ordezkariek.\nLan gehiago egingo dira\nEgun hauetan Labegaraietako auzoan amaitzen ari diren aldapa ez da proiektuko azken lana izango. "Aurten beste lan batzuk egingo ditugu, eta aurreko urteetan moduan, laguntza ekonomiko eske Aldundira joko dugu", zehaztu du Ugarteburuk. Aldundiaren erantzuna jakin ostean erabakiko dituzte aurrerantzean aurrera eroango dituzten lanak.\nProiektua, baina, ez du Udalak bakarrik garatu. "Lanok Beti-Busti elkartearekin batera adostuak izan dira eta aurreratzean ere gauza bera egiten jarraituko dugu" dio Ugarteburuk. Momentuz data zehatzik ez dagoen arren, laster piraguistek ere instalazio egoki bat izango dute.


gaztelumendi anaiak Archives - Bertsolari\nPosts Tagged "gaztelumendi anaiak"\nGaztelumendi anaiak: ” ‘Bidea da borroka’ komikian gure belaunaldia eta gure mundua nola ikusten dugun kontatzen saiatu gara”\nBidea da borroka – Testua: Beñat Hach Embarek Irizar Argazkiak: Conny Beireuther Beñat eta Unai Gaztelumendi elkarren artean 13 hilabeteko tartea duten anaia bikiak dira. 18 urte kunplitu arte dena egiten zuten elkarrekin, baina adin horretatik aurrera bakoitza bere bidea urratzen hasi zen. Bertsoei dagokienez ere eskutik helduta ibili ziren inguruko bertso eskoletatik\nIrabazten jakin, txapela kentzeko moduan – Estitxu Eizagirrek Argia aldizkarian. Txikitatik dira txapeldun Gaztelumendi anaiak. Beti da zaila irabaztea. Beste zerbait da, txapela kentzeko moduan txapela eramatea. Hala zeramaten irabaztearen kontua bi txikitoek. Erraz egiten zuten bertsotan Hernaniko bertso eskolara lehen aldiz etorri zirenerako. Aldiz, bere adin bereko bertso eskolako kideentzat hasiera garaiak ziren. Eta


Mundu zabalean | 2018ko Agorrilaren 09a\nEmmerson Mnangagwa Zimbabweko presidente\nAgorril honen 3an plazaratu dituzte Zimbabweko presidente bozen emaitzak. Lehenbiziko itzuliaren ondotik Emmerson Mnangagwa presidente deklaratua izan da bozen %50,8arekin. Nelson Chamisa oposizioko buruak bozen %44,3 eskuratu du. Ez ditu haatik emaitza horiek onartu, gehitu du gezurrezkoak direla zifra horiek eta auzitegira joko duela. Zimbabwe 37 urtez gobernatu zuen Robert Mugabek, joan den azaroan karguaren uztera behartua izan arte, besteak beste Emmerson Mnangagwa presidente- ordearen azpiko lanari esker. Hau bera ere hamabost egunez ihes egon zen orduan Hego Afrikan, baina itzulera distiratsu bat egin zuen Harare hiri nagusira, Mugaberen alderdiaren eta armadaren sustenguarekin. Ahapetik adituek diote Emmerson Mnangagwa izan dela Mugaberen boketa lan beltzen burua.\nNicolas Madurok igandeko eraso misteriotsua salatu\nJoan den igandean Nicolas Maduro Venezuelako presidentea armadaren aitzinean mintzo zelarik, zaparketa batzuk gertatu ziren plaza nagusiaren inguruan. Horietan bat presidentea mintzo zen taula gainari hurbil. Presidentea ixildu zen eta lekuz aldaratu. Baina zenbait oren berantago telebistan mintzatu zen, onik atera zela erakutsiz eta eskuin muturrari leporatuz erasoa, izendatu zituen Kolonbiako gobernu eskuindarra eta Ameriketako Estatu Batuak. Kolonbiak segidan ihardetsi zuen erranez ez zuela gertakari horiekin deus ikustekorik. Aldiz Venezuelan berean militarrak eta zibilak biltzen lituzkeen talde misteriotsu batek bere gain hartu zituen zaparketa horiek. Leporatu dio Maduroren gobernuari jendea gosez eta eriak artarik gabe uztea.\nArsène Tchakarian zendu da\n101 urte zituen. Armeniarra zen sortzez, Parisera erbesteratua 1930ean. 1936an Fronte Popularra boterera jitearekin Tchakarian alderdi komunistean sartu zen. Beti alderdi horri leial egon da. Frantziako armadan onartu zuten 1939an nahiz frantses paperak hogei urte berantago eskuratuko dituen. Handik itzultzean geldirik egon zen apur bat, ezin konprenituz nola paktu bat pasatu zuten Alemania naziak eta Sobietar Batasun komunistak. Paktu hori hautsi bezain laster hona Tchakarian erresistentzian sartu zela. Laster osatu zuen “Manouchian” erresistentzia taldea, urtea barne 115 ekintza militar burutuko dituena, horien artean Julius Ritter, Frantziako STO operazioaren buru nagusi militar alemana. Kontrako ezkilak ordea joko dio taldeari 1944ko otsailean: 23 kide arrastatu zituzten alemanek eta denak fusilatu. Bestek, tartean Tchakarianek, ihes egitea kausitu zuten. Gerlatik landa, 1950eko inguruetan hasi zen artxibo lanaren egiten, bereziki bigarren munduko gerlaren inguruan. 1958an, azkenean, eskuratu zituen frantses paperak. Baditu ere hiru liburu bederen idatziak, dela Nazi denboraldiaz, edo Turkiak burutu Armeniarren genozidioaz. Arsène Tchakarian izan baita bakarra ahopaldi berean gaitzesten zituena Nazien erailketak eta Turkiako gobernuak Armeniarren kontra burutuak.\nBi milioi euro E.N.ari sesituak\nUda hasieran izenez aldatua da Fronte Nazionala, Elkarretaratze Nazionala deitzen da orain (E.N.). Ustegabeko bat larria gertatu zaio ordea Marine Lepenen alderdiari. Epaileek bi milioi euro sesiarazi dituzte E.N.ak hartze dituenak, iazko boz emaitzen arabera estatutik hartu behar dituen diru laguntzen parte bat. E.N.eko euro deputatuak auzitan izanki, Euro-Parlamentuan dituzten laguntzaileen dirua baliatu luketelako E.N. alderdiak Frantzian dituen permanenteak pagatzeko. Europako legeek onartzen dute alabaina, Europako parlamentarien laguntzaileak pagatzea, ez ordea parlamentari horien alderdiek laguntzaileen pagamendua baliatzea beren alderdi-beharrentzat. E.N.eko presidente den Marine Lepeni leporatzen dio Europak, 2009tik 2016 arte euro-parlamentari zelarik zituen laguntzaileen dirua baliatzea E.N. alderdiaren gastuen eta permanenteen ordaintzeko. Euro-Parlamentuak auzitegian eskatzen duenez M. Lepenek 7,5 milioi euro inguru itzultzea, nahiz ez duten oraino zigorrik erabaki, epaileek dituzte bi milioi euroko laguntza publiko horiek sesitu, horrela segur baitira E.N.aren isun parte bat jada eskutan ukanen dutela. Ordea eskuinburuko alderdia ez da oraino kondenatua. Funtsean E.N.ak hitz garratzak izan ditu jujeen kontra, eta ere beste alderdien kontra, hauek ixilik daudelako.\nEpe luzeko langabezia goiti Frantzian\nAurtengo bigarren hiruhilean langabeen kopurua emendatzen hasi da Frantzian, 4.600 langabe gehiago kondatu dituzte ekain hondarrean. Bazuen urte bat eta erdi langabezia beheiti aldian zela. Zenbaki horien parean adituak ohartzen dira garapen ekonomikoa eztituz doala, bost hiruhilez segidan %0,7an emendatu ondoan bana beste, azken hiruhilean %0,1ekoa izan da. Ekonomiaren martxa eztitzen doala ikustearekin adituak ez dira harritzen langabezia berriz goiti joaiten ikustean. Trimestrako emendio apal horrek gaitz handiagorik gordetzen du ordea. Epe luzeko langabezia da guziz handia: pentsa urtea bederen langabezian direnak 2,6 milioi direla, hauen artean 890.000 hiru urte honetan bederen lanik gabe direnak. Frantses gobernuak hitzemanak ditu 15 miliar euro, epe luzeko langabeen enplegua sustatzeko, mandatuko bost urtetan.


Muñecasek ezin du Espainiatik atera - Tolosa - Tolosaldeko ataria\nMuñecasek ezin du Espainiatik atera\nTolosaldeko Ataria 2014-02-19 09:54\nAuzitegi Nazionalak eskaera berretsi du, eta ondorioz Jesus Muñecas Aguilar guardia zibil ohiak ezingo du Espainiatik atera eta pasaportea kendu diote. Muñecas Tolosako Guardia Zibilaren kuarteleko buru ohia da.\nJesus Muñecas Aguilar Frankismoan torturak egitea leporatuta eskatu zuen estradizioa Argentinako Maria Servini epaileak, eta hori dela eta Pablo Ruz epaileak Espainiatik ateratzeko debekua ezarri zien. Orain debeku hori berretsi du Auzitegi Nazionalak, eta asteko epaitegira joan beharko du.\nHoriek horrela, epaitegiak ez du onartu Muñecasek aurkeztutako gora jotzeko errekurtsoa. Guardia zibil ohiak deliturik ez duela egin eta 1977ko amnistia legeak babesten duela argudiatu zuen helegitea aurkezteko eta estradizioa ekiditeko.\nArgentinako epaileak pasa den irailren 28an egin zuen estradizio eskaera torturak eta legez kanpoko beste hainbat jarduera egitea leporatuta. Muñecas guardia zibileko kapitain ohiak 77 urte ditu. Zarauzko (Gipuzkoa) kuartelean Andoni Arrizabalaga torturatu izana leporatzen diote, Anparo Arangoa eta beste hainbat euskal herritarrekin batera. 1981ko otsailaren 23ko estatu kolpean parte hartzeagatik Guardia Zibiletik kanporatu zuten.


Normala izatearen anormaltasuna • ZUZEU\nAzken aldian, zoritxarrez, askotan sentitu naiz ezberdina nik egiten ditudan gauzekin erlazionatuta (eta ez zentzu onean, ezberdina izatea harrotzeko moduko zerbait dela uste dudan arren). Adibiderik garbiena, duela aste batzuk hasi nuen dieta makrobiotikoarekin. Jende askorentzat, oraindik erabat ezezaguna den zerbait da; ezezaguna=beldurgarria.\nEsan bezala, lagunek eta inguruko askok ikusi naute otorduren batean edo bestean, nire termoa altzoan, arroz integrala edo artatxikia jaten. Askotan, begirada huts batekin nahikoa da albokoa baztertzeko, beste batzuetan hitzak. Zer da jaten duzun hori? Txitxareak dirudite! Eta atzetik: nire etxean dieta egin behar dugunean gauza normalak jaten ditugu.\nHori ere entzun egin behar! Normalak. Zer da bada normala izatea? Dieta batean oinarrizko jaki moduan entsalada jatea da normala izatea? Gizarte kapitalistari jarraitzea da normala izatea? Zure printzipioen aurka joatea da normala izatea? Sentitzen dut (beno, ez dut sentitzen), baina ez da horrela.\nZiur aski Euskal Herrian jende gutxik jakingo du zer den Shiitake-a, eta ondorioz ez da “normala” izango hori jatea. Zoaz Japonera, eta galdetu bertan! Seguru nago han “normala” dela!\nDena lekuaren eta ohituren menpe dago, eta dirudienez, normaltasuna ere bai. Eta zer gertatzen da Euskal Herrian bizi den batek jaki txinatarrak jaten baditu eta musulmanen erlijioa jarraitzen badu? Jada ez al da normala? Edo zer gertatzen da New Yorken bizi den amerikar bat gure kulturarekin interesatzen hasten bada, baina aldi berean nigeriarren moduan gosaltzen badu? Betiko bidetik irtengo da, ezta? Eta hori ez zaio gizarteari komeni, ez noski!\nBada, esan beharra dago gizartea GAIXO dagoela, OSO GAIXO, eta gainera oso GALDUTA. Agian, normaltasuna eta anormaltasuna alde batera utzi, eta ERRESPETUA landuko bagenu, gauzak hobeto joango lirateke. Agian.\n6 pentsamendu “Normala izatearen anormaltasuna”-ri buruz\nAneZu 2014-10-21 22:13\nLatza Maddi. Beharrezko hausnarketa (a)normaltasunaz, eskerrik asko!\nMaddi Etxeberria 2014-10-22 09:56\nmaider99 2014-10-21 23:07\nEdarra Maddi. Milesker normaltasun anormal honen mugak gainditzearren beste behin.\nLuix Mari 2014-10-22 21:16\nBeste gauza askorekin ere gertatzen da. Nik esaterako, karatean hasi nintzenean entzun behar izan nituen: auskalo ze jende klaserekin elkartzen zaren hor, badira hori baino arte martzial hobeak eta abar. Nik uste funtsean, zerbait desberdina egiten duen horri punta ateratzen ibiltzen dela jendea, mediokritatean itota bizi direnek larrutu egiten dutela gauzak beste era batean egin nahi dituen jendea, hain zuzen ere horregatik, mediokritatetik burua ateratzen saiatzeagatik. Bide batez, nik ere ezagutzen dut Shiitakea eta gustukoa dut, gauza “normalak” ere jaten ditudan arren.\nMaddi Etxeberria 2014-10-23 10:56\nZoritxarrez, gizarteak ez du oraindik onartu denek ez dutela zertan gauza berdina egin. Baina alferrik dugu denok klon bihurtzea, “aniztasuna” behar dugun gizarte batean. Norberak bere errespetarazten jarraituz gero, zerbait lortuko dugula uste dut!


MAIATZAREN 30EAN DENOK GREBA OROKORRERA\nEuskal Herria Sozialista. Maiatzak 08.\nPosible da murrizketekin, langileen kaleratzeekin eta etxe kaleratzeekin bukatzea\nKrisi kapitalistari irtenbide iraultzailea!\nBorroka oso gogorren bitartez lortutako biztanleriaren gehiengoaren eskubide sozialak eta demokratikoak suntsitzen ari da eskuin...\nEuskal Herria: langile klasea eta eskubide demokratikoen aldeko borroka\nEuskal Herria Sozialista. Maiatzak 03.\nPP ahal den guztia egiten ari da Euskal Herriko gatazka politikoari irtenbidea bilatu nahi dion prozesuaren aurka. Horren adibide dira Parot Doktrina ez aldatzearren Estrasburgori egindako presioak. Beren posizioa erabat inmobilista da. Neurri batean, gai honekin murrizketa sozialen aurka estatuan izaten ari diren mobilizazioen arreta...\nSORTU eta ERNAIen sorrera\nEuskal Herria Sozialista. Apirilak 11.\nLangile klasearen eta gazteriaren tresna izan behar dute sozialismoaren aldeko borrokan\nPasa den otsailaren 23an izandako Sorturen Eratze Kongresuak eta martxoaren 2ko Ernairenak aukera ematen dio ezker abertzaleari Europa eta mundu mailako krisi kapitalista bete-betean tresna...\nEuskal Herria Sozialista aldizkariaren inguruan biltzen garenok argi dugu langileok eta ikasleok egindako egunkaria behar dugula, eta asmo horrekin ateratzen dugu bi hilez behin gure aldizkaria. Ondoko lerroetan langile mugimenduan langileon prentsa beregainak duen garrantziaz atera dugun harpidetza orria dakargu. Egin zaitez...\nIkasle Grebaren argazkiak (Donostia)\nEuskal Herria Sozialista. Otsailak 09.\nAste honetan, estatu guztian Werten kontraerreformaren aurkako 72 orduko greba egin dute ikasleek, eta arrakasta izugarria izan du. Euskal Herrian ere izan du eraginik, nahiz eta ez den estatu mailako zifra arrakastatsuetara iritsi. Otsailaren 7rako Euskal Herria Sozialistak asanblada-kontzentrazioa deitu zuen Donostiako Ibaetako kanpusean...\nKalean da Euskal Herria Sozialista aldizkariaren 41. alea! Egin zaitez harpidedun!\nDagoeneko eskuragarri dago Euskal Herria Sozialista Euskal Herriko aldizkari marxistaren 41. alea.\nEgin zaitez harpidedun!!!\nHauxe da portadako izenburua:\nLangile klasearen borrokak jarraipena izan behar du! Alternatiba sozialistaren defentsa...\nOsasun publikoaren defentsan! Murrizketarik ez!\nJesus Aranzegi, Urtarrilak 27.\nEratu berri den Eusko Jaurlaritzak, EAJ buru duela, “zerbitzu publikoak mantenduko dituela” esan du, eta bereziki osasun alorra “baliabide gutxiagorekin”. Horrela, beste behin ere, “gutxiagorekin gehiago” egingo dutela jakinarazi nahi dute, eta estatu espainiar osoan zehar zabaltzen dabilen...\nItun Sozialik ez EAJ eta Confebaskekin\nEuskal Herria Sozialista. Urtarrilak 17.\nSortuk benetako programa sozialista eta iraultzailea defendatu behar du\nEuskal Herrian Bilboko presoen alde izandako makromanifestazioarekin hasi zen 2012 urteak mobilizazio sozialen errekorra lortu zuen. Lehen aldiz, urte batean hiru greba orokor deitu ziren Hego Euskal Herrian:...\nHezkuntza sistemaren kontraerreforma frankista atzera bota behar da\nRaquel E. Andreu. Urtarrilak 17.\nIrakaskuntza publiko eta euskaldunaren defentsan!\nPPren gobernuak eta bere hezkuntza ministro Wertek LOMCE deituriko hezkuntza sistemaren kontraerreforma frankista onartu nahi dute otsailean. Hau inposatzea lortzen badute, hezkuntza publikoarentzat eta,...\nKalean da Euskal Herria Sozialista aldizkariaren 40. alea! Egin zaitez harpidedun!\nEuskal Herria Sozialista. Abenduak 19.\n19 Abendua 2012\nDagoeneko eskuragarri dago Euskal Herria Sozialista Euskal Herriko aldizkari marxistaren 40. alea.\nAtzera bota behar da hezkuntza sistemaren kontrarreforma frankista\nU12an manifestazioa Bilbon preso eta errefuxiatu politikoen eskubide demokratikoen defentsan\nEusko Legebiltzarrerako hauteskundeen ondoren\nAzaroak 14: Greba orokorrak, lanuzteak eta mobilizazioak Europan


“Egon dira egunak ehun proba baino gehiago egin ditugunak; beste egun batzuk lasaiagoak dira” - Elorrio - Anboto.org\n“Egon dira egunak ehun proba baino gehiago egin ditugunak; beste egun batzuk lasaiagoak dira”\nAnboto 2021-03-18 09:30\nJone Izagirrek (Elorrio, 1998) iazko ekainean amaitu zuen erizaintza gradua. Ordutik, Matienako anbulatorioan dabil lanean, PCR probak egiten batez ere. Izagirrek dio lan karga oso baliagarria zaiola Durangaldean izurriaren joerari jarraitzeko.\nEkainean amaitu nuen karrera, eta ordutik Matienako anbulatorioan nabil PCR probak egiten. Sintomak dituzten pertsonekin edo kasu positiboren bategaz hartu-emana eduki duen jendeagaz lan egiten dugu . Medikuarenera datozenak ere artatzen ditugu.\nOlatuen joan-etorria igartzen duzue?\nBai, gorabeherak handiak dira. Matienako anbulatorioan Abadiñoko, Berrizko, Elorrioko eta Zaldibarko pazienteak artatzen ditugu. Herri horietariko bat eremu gorrian sartzen denean igoera bat igartzen dugu, eta alderantziz ere bai; jaitsiera badago, lasaiago ibilitzen gara. Durangoko egoerari ere arreta handia ipintzen diogu. Igoz gero, badakigu guk ere mugimendu gehiago edukiko duguna. Guk, egin dugun gehiena, egun bakarrean 140 proba inguru dira. Egon dira egunak ehun proba baino gehiago egin ditugunak, eta beste batzuk lasaiagoak. Horiek egoeraren adierazleak dira guretzat. Proba asko egiten ditugu, baina lanean giro ona daukagu eta horrek lanari beste gogo bategaz heltzeko laguntzen du.\nAurrera begira, zer sentsazio duzu?\nPCR probak egiteaz gainera, orain txertaketa kanpaina betean nabil lanean. Beharraren araberakoak dira gure kontratuak, eta egoera oso aldakorra denez, ez dakigu ezer seguru. Egia esateko, egoera den modukoa den arren, pozik nago taldean dugun giroagaitik, eta orain egoera hobera doala dirudi. Bakunazioa ere hasi da, eta argi apur bat ikusten hasi dela esango nuke.


Patogenoak desaktibatzeko metodo berria | Consumer\nValentziako adituek patogenoak (E. coli) eta legamiak (S. cerevisiae, adibidez) desaktibatzeko sistema baliozkotzen dute laranja- eta sagar-zukuan.\nEgilea: Natàlia Gimferrer Morató 2012-ko otsailak 22\nElikagaien segurtasuna da elikagaien industriaren helburu preziatuena. Beti elikagaien kalitatearen eskutik. Elkarrekin, hau da, kalitate oneko elikagaiak, elikagarriak eta osasunerako kaltegarriak ez direnak, funtsezko eskubidea dira kontsumitzailearentzat. Premisa horiek betetzen direla bermatzea oraindik ere helburu bat da adituentzat. Aurrerapenak ez dira gutxi, baina oraindik ez da aurkitu arlo horretan zero arriskua bermatzen duen metodorik. Zientzialariek bilatzen jarraitzen dute, eta Valentziako Unibertsitate Politeknikoak ematen du azken nobedadea. Unibertsitate horretako adituek patogenoak desaktibatzeko sistema berri bat baliozkotu dute: E. kolia eta legamiak, hala nola S. cerevisiae.\nOraingoz, laranja- eta sagar-zukuetan baino ez da probatu, baina metodo berri hori esnekietan, marmeladetan eta garagardoetan erabiltzen da. Helburu nagusia patogenoak ezabatzea da, eta horrek elikagaia kontserbatzeko bermea ematen du, bai eta haren kalitate-maila ere. Aurkikuntza horren ardura duen taldea Valentziako Unibertsitate Politeknikoko Nekazaritzako Elikagaien Prozesuak Aztertu eta Simulatzeko Taldean (ASPA) dago.\nOrain arte, patogenoak kontrolatzeko teknikarik eraginkorrena eta erabiliena tratamendu termikoa da. Beroa aplikatzeak patogenoak ezabatzea bermatzen du, baina tenperatura altuei esker, ezaugarri organoleptikoak ere alda daitezke, hala nola elikagaien kolorea edo testura, edo nutrizio-ezaugarriak, hala nola bitaminak edo mineralak. Bigarren mailako efektu horiei aurre egiteko, teknologia ez-termiko bat garatu da, hala nola ultrasoinuak, fluido superkritikoak edo argi-pultsuak. Ultrasoinuen eta fluido superkritikoen konbinazioa da Valentziako adituek eskaintzen duten teknika berria.\nCO2 patogenoen aurka\nAdituen arabera, patogenoak desaktibatzeko sistema berriak kalitate handiko produktuak lortzen ditu.\nTeknologia berri hori garatzeko, adituek CO2 egoera superkritikoan erabiltzen dute, hau da, konposatu horren presioa eta tenperatura kritikoa gainditzen direnean. Egoera superkritikoan dagoen karbono dioxidoaren atmosfera sortzen da eta elikagaia sartzen da. Era berean, ultrasoinuen transduktore piezoelektriko baten bidez, elikagaia intentsitate handiko eremu akustiko batean jartzen da, eta faktore horrek mikroorganismoak inaktibatzen ditu. Prozedura osoa 35 °C inguruko tenperaturan egiten da, patogenoak desaktibatzeko baxutzat jotzen dena, baina, hala, elikagaien nutrizio-kalitate eta kalitate organoleptiko hobea bermatzen da teknologia berria aplikatu ondoren.\nGaur egun, esperimentalki egiten da zenbait elikagairekin, baina helburua elikagaien industrian ezartzea da. Sistema “jarraitua” garatzeko lan egiten da, hau da, gelditu gabe funtziona dezan. Sortzaileek diotenez, kalitate handiko produktuak lortzen dira, eta, gainera, berotzen ez direnez eta prozesu laburreko denborak dituztenez, tratamenduaren errentagarritasuna bermatzen da.\nBakterioen eta legamien kontra\nIkertzaileek baieztatu dute metodo berria eraginkorra dela, oraingoz, E. coli bakterioaren eta S. cerevisiae legamiaren aurka. EHUko ASPA taldeak sistema berri horren eraginkortasuna balioztatu du, bi patogeno horiek zehazki inaktibazio-proben bidez. Aukeratutako elikagaiak laranja-zukua eta sagar-zukua izan ziren, hainbat ingurunetan, andui bakoitzerako berariaz aberastuak. CO2 superkritikoa duten ultrasoinuak aplikatu ondoren, prozesuaren denbora 35 minututik minutu batera igarotzen zen bakterioarentzat, eta 60 minututik minutu batera baino gutxiagora, legamiarentzat. Ultrasoinuen eremua aplikatu ondoren, desaktibazio-efektua erabilitako tenperaturarekiko independentea da. Azkenik, presioari dagokionez, inaktibazioa azkarragoa da presio baxuetan (100 eta 225 bar artean) 350 bar-etik gorako presioetan baino, espero ez bezala.\nS. cerevisiae garagardoaren legamia da. Aurrerapen teknologikoek legamia horren erabilera hobetu dute edari alkoholdunak egiteko (garagardoa, adibidez) eta ogia egiteko. Penizilinarena den onddo hau zelulabakarra da, askomizetoen taldekoa. Azukre askoko substratuetan aurkitzen da, eta ogia belatzeko duen gaitasunari eta hartzidura alkoholikoa egiteko eta garagardoa edo ardoa lortzeko bidea izateari zor dio interesa. Legamia horretatik bere genomaren sekuentziazio osoa ezagutzen da, eta horrek genomika funtzionala aztertzeko eskala handiko tresna garrantzitsu bihurtzen du. Laborategietan egokia da hainbat saiakuntza egiteko. Zelulabakarra denez eta hazkunde azkarreko tasa duenez, legamia hori beste zelula mota batzuekin konplikatuegiak eta garestiegiak diren azterketetan erabiltzen da.\nGaragardo-legamia B motako bitamina, proteina eta mineralen iturri da. Gainera, kromo-forma aktiboa da. Konprimitu gisa, kapsulatan edo hautsetan gara daiteke, eta nutrizio-gehigarri ona da. Zapore mikatza du eta, batzuetan, produktu naturalen dendetan erosten den garagardo-legamiak ez du zapore hori. Kasu horretan, baliteke ez izatea benetako garagardo-legamia, hartzidura-prozesutik berreskuratzen dena, baizik eta horretarako landutako legamia. Ez du ondorio kaltegarririk eragiten; alde bakarra da ez duela kromo aktiborik.\ne. koli levadura-eu manzana-eu naranja-eu zuku


Daniel Martín Serrano. Elkarrizketa Insomnia | Egungo Literatura\nDaniel Martín Serrano. Elkarrizketa Insomnio egilearekin\nDaniel Martin Serrano eleberrian estreinatu da izenburu beltz batekin, insomnioa. Madrilen honek dagoeneko historia luzea du serieko gidoilaria horien artean telebista Ospitale Zentrala, Velveteen, Itsu hitzorduekin, Printzea, traizioa y Itsaso zabalean. Horrez gain, Madrilgo Zinema Eskolako Telebistako Gidoien irakaslea da. Honetan elkarrizketa Bere nobela eta askoz gehiago kontatzen dizkigu. Asko eskertzen dut adeitasuna eta denbora eskaini didala.\nDaniel Martín Serrano - Elkarrizketa\nLITERATURA GAUR: Beraz, hotza, erritmoaren eta gidoiaren teknika edo erritmo eta teknika berria? Edo zergatik aukeratu?\nDANIEL MARTÍN SERRANO: Azkenean istorio bat kontatzea da kontua. Teknikak desberdinak dira, bai, baina zerk eragiten du desberdintasunik handiena nobela baten gidoia lan egiteko modua da. Gidoiak idaztea hainbat pertsonek parte hartzen duten talde-lana da eta ekoizle, sare eta plataformen iritzia duzu; beraz, erabaki asko batera hartzen dira. Nobela baino lehen, ni bakarrik naiz erabaki hauek hartzen dituena, ni zer gertatzen den eta nola gertatzen den erabakitzen duena da. Eta gidoia lantzeko moduarekin alderatuta, batzuetan nobelak ematen didan askatasuna eskertzen da.\nBaina ez dut gidoiarekiko edo nobelarekiko lehentasunik, edo behintzat zaila egiten zait bat edo beste aukeratzea. Gehienetan kontatu nahi duzun istorioa da nola kontatu nahi duen erabakitzen duena, gidoi, nobela, ipuin eta antzezlan moduan ere bada.\nAL: Gidoilari gisa egindako ibilbide luzearekin, literatura huts eta soilean debuta egiten ari zara beltz beltzezko eleberri batekin, insomnioa. Zergatik eta zer gaude bertan?\nDMS: norberak proposatzen duen ia lanbide guztietan bezala erronka berriak eta nobela hau idaztea niretzat izan zen. Urteak pasa ondoren gidoiak idazten eta nobela batzuk hasi ondoren erabaki nuen bat amaitu behar nuela, erakutsi zidan gai zela horretarako. Hori izan zen nire lehen motibazioa. Argitaratu ahal izateak nire lehen itxaropenak gainditzen ditu.\nEn insomnioa irakurleak a aurkituko du nobela beltza, oso iluna, bi trama dituena, batek zenbatu zuen iraganean eta beste orainaldian. Lehenengoan, protagonista, Thomas Abad, ikuskatzailea da poliziaren aurkitzeaz arduratzen da Killer hainbat emakumeren. Kasuak aurrera egin ahala deskubrituko duzu bere anaia nolabait inplikatuta. Zu babesten saiatzeak lana galtzen amaituko du.\nOraingo zatian, Tomásek gauak lantzen ditu segurtasun zaindari hilerritik eta han, itzalean ezkutatzen den norbaitek jazarrita, kasua oraindik itxi gabe dagoela konturatuko da.\ninsomnioa batekin nobela da gero eta gehiago engantxatzen ari den trama eta horrek ez dio irakurleari atsedenik ematen. Oso du giro ona, zure ariman sartzen direnen pertsonaia nagusia, eta oker dago niretzat esatea, baina hala da oso ondo idatzita. Orain irakurleak izango dira epaitu behar dutenak.\nAL: Denboran atzera eginez, gogoratzen al duzu irakurritako lehen liburua? Eta idatzi zenuen lehen ipuina?\nDMS: Nire lehen irakurgaiak, nire belaunaldiko askorenak bezala, B bildumako liburuak izan ziren.Steam bow, The Five, Jules Verne, Agatha Christie...\nIdatzi nuen lehenengo gauzari dagokionez, ez daukat memoria garbia, badakit eskolan idazketa batzuk egin behar zenituenean nabarmentzen zen. Pixkanaka, bai ipuin bat idazten hasi nintzen eta horrela sortzen ari nintzen nolabaiteko beharra horrek gero eta gehiago idaztera bultzatu ninduen. Pessoak esan zuen berarentzat idaztea bakarrik egoteko modua zela eta nahiko ados nago baieztapen horrekin.\nAL: Zure arima ukitu zuen liburu hura izan zen ...\nDMS: asko. Ezin nuen bat aukeratu. Atzean dagoen idazlearen lanaz jabetzen naizen liburu horiek markatu naute. Izenda nezake Erlauntza, Cela-tik, Leuna da gauaby Fitzgerald, Hiria eta Txakurrak, Vargas Llosaren eskutik, Hontzaren oihua, Highsmtih-ren eskutik, Mónica Ojeda-ren Nefando, Marías-en eleberri gehienak ...\nAL: Eta erreferentzia edo inspirazio idazle gogokoena? Bat baino gehiago eta garai guztietakoak aukeratu ditzakezu.\nDMS: Agian da Javier Marias eragiten didan gehien esan dezakeen idazlea. Adin horretan hasi zitzaidan irakurtzen hasi nintzenean argi eta garbi hasi zela idaztera dedikatu nahi nuela. Bere estiloa, bere kontatzeko modua oso gogoan dudan zerbait da. Baina beste asko daude: Vargas Llosa, Garcia Marquez, Lobo Antunes, Richard Ford, Patricia goi-erregin, Joyce Carol Oates, Sofi Oksanen, Martin Gaite, Dostoievski, Pertsona...\nAL: Zer pertsonaia literario gustatuko litzaizuke ezagutzea eta sortzea?\nDMS: normalean asko irakurtzen dudan nobela da Gatsby handia eta literaturan gehien gustatzen zaidan pertsonaietako bat da. Fitzgerald-en lan guztia irakurketa berri bakoitzean deskubritzen dituzun geruza askotako pertsonaiez josita dago. Eta Gatsby da nire pertsonaiarik gogokoenetako bat.\nDMS: Idazteko orduan ez daukat oso mania nabarmenik. Esan dezakedana da hori Nahiko kontzientzia dut, asko idazten eta berridazten dut emaitzarekin konforme egon arte. Ez naiz idazle azkarra, asko pentsatzen eta gogoeta egiten dut nobelan zein gidoi batean eman beharreko pausoei buruz, lan onak emaitza onak ematen dituela sinetsita nagoelako.\nIdazle lanbidea oraindik lana da eta, beraz, Egunero idazten saiatzen naizNire ordutegia dut, ez naiz inspirazioak eramaten duen horietakoa, gutxi irauten du. Era berean, Hainbat proiektu esku artean izatea gustatzen zait aldi bereanBeraz, batekin gelditzen naizenean, beste bat jaso eta aurrera jarraitu dezaket. Blokeoak gainditzeko modurik onena da, istorioak pixka bat deskantsatzen uzteko.\nY irakurtzeko unean agian izan dezakedan zaletasun bakarra hori da isiltasuna behar dut, ez nau ezer despistatzen.\nDMS: Normalean idazten dut etxean, baina noizean behin gustora joaten naiz kafetegian, One liburutegia. Paisaia aldaketa hori, nolabait esateko, Aire girotzen laguntzen dit eta beti leku berean lan egitearen ohiko sentsazioa ez izatea. Egia da pandemiak ohitura hori aldatu didala, baina espero dut noizbait berriro ekin ahal izatea.\nAL: Gustatzen zaizkizun literatur genero gehiago?\nDMS: Nire lehen eleberria delitua edo krimen generoa izateak ez du esan nahi nire genero gogokoena denik, egia esan, ez naiz krimen fikzioaren irakurle bikaina. Egia esan gustatzen zaidana, truismoa dirudien arren, liburu onak dira. Zer da liburu ona niretzat? Irakurtzen amaitzen duzunean bizitza guztian lagunduko dizula dakizun horrek, konturatzen naizenean atzean idazle ona dagoela eta nobelak duen lana, pentsarazten didana, sentimendua uzten didana ikusten dut. Eta liburu ona niretzat nolabaiteko inbidia sortzen duena ere bada, inbidia osasuntsua, egunen batean horrelako zerbait idazteko gai izango naizen ez jakiteagatik.\nAL: Zure uneko irakurketa? Eta esango al diguzu zer idazten ari zaren?\nADM: Irakurketak pilatu egiten dira, Irakurtzeko denbora baino gehiago erosten dut. Berrien berri izaten dut, beraz, oraintxe bertan irakurtzen ari naiz Bertha uhartea, by Javier Marías, eta beste asko ditut mahai gainean haien txandaren zain.\nEta idazten ari naizenari dagokionez, oraintxe bertan nago oraindik gauza handirik kontatu ezin dudan serie batean lanean baina horrek datorren urtean ikusiko du argia eta moldatzen saiatu zen zer izatea gustatuko litzaidake nire bigarren eleberria. Erregistro aldaketa, maitasunari buruz hitz egiten duen eleberri intimo eta pertsonalagoa, ez maitasun nobela, nobela baizik maitasunari buruz eta nola hautematen edo bizitzen dugun urteetan zehar, nerabezarotik adin ertaina deitzen dugunera arte.\nAL: Zure ustez, nolakoa da argitalpen eszena dauden edo argitaratu nahi duten autore askorentzat?\nADM: Konplikatua. Uste dut badagoela halako bat premiazkoa batzuetan nagusi den argitaratu nahi izateagatik hori baino garrantzitsuagoa den zerbait idatzi nahi. Edozein liburuk, izan eleberria, saiakera edo beste edozein generok lan egiteko denbora, idazketa eta berridazketa asko eskatzen du eta argitaratzen diren eta, batez ere, behar bezain landu ez diren eleberriak sentitzen ditut. autoargitaratua.\nIdazten dutenen helburua argitaratzea da, noski, baina idazleak oso zorrotza izan behar du bere buruarekin, ez da edozer gauza erabilgarria argitaratzeko norberak nahi duen arren, idaztea egoa gehienez minimizatu behar duzu. Oraintxe argitaratzen den beste puntu negatibo bat da nobela oso onak oharkabean pasatzen direla eta hain bikainak ez diren beste batzuek arrakasta izaten dutela ikustea. Batzuetan, sare sozialetako promozioak nobelaren kalitatea bera baino gehiago funtzionatzen du. Zorionez hau aldatuko da.\nAL: Imajinatuko al zenuke bizi dugun momentu biziaren gidoirik? Jarrai al dezakezu zerbait positiboa edo erabilgarria etorkizuneko istorioetarako?\nDMS: Beti izan dira apokaliptiko motako istorioak, hau da, kobidearenarekin, gugandik gertuago izan duguna. Egia da lehen pertsonan bizitzea desberdina dela, baina zerbait positiboarekin geratu beharko banu, hala da denok garatzen ikasi dugun erresistentzia mentala. Egia da, batzuetan badirudi bakartze, aspertze eta amesgaizto honen amaiera ez ikustera iritsi dela. Baina nik uste dut, orokorrean, gutxien dakien nork ahalik eta modu onenean aurre egiten jakin duen.\nArtikuluaren bide osoa: Egungo Literatura » Literatura » Elkarrizketak » Daniel Martín Serrano. Elkarrizketa Insomnio egilearekin\nEtxerako bide luzea


Ainhoa Barbarin preso politiko urretxuarrari bigarren gradua eman diote | Otamotz\nHamabost urte espetxean egin eta gero, Ainhoa Barbarin preso politiko urretxuarrari bigarren gradua eman berri diote. Egun preso dagoen Valencia III-Picassent espetxeko Tratamendu Batzordea, Barbarini bigarren gradua ematearen aldekoa zen, baina Espetxeen Instituzioetako Idazkaritza Orokorrak ukatu egin zion gradu aldaketa hori. Barbarinen abokatuak helegitea jarri zuen orduan, Espetxe Zaintzarako Epaitegi Integralean, eta honek onartu egin du preso urretxuarraren eskaera.\nSortuko Presoen Batzordeak azaldu duenez, azken auto horrekin, Ainhoa Barbarin 2. graduko preso izatera pasako da, eta espetxetik irteteko baimen arruntak eskatzeko aukera izango du, nahiz eta iturri beraren arabera, beste kontu bat den baimen horiek emango dizkioten edo ez. Dagoeneko 42 euskal preso politiko dira bigarren gradura aldatzea lortu dutenak, eta horietatik 25 Euskal Herrira gerturatu dituzte, besteak beste Villabona (Asturias) eta Logroñoko espetxeetara, gehienez ere 250 kilometroko distantziara.\nHamalautik bi, bigarren graduan\nEgun hamalau preso politiko goierritar daude Espainiako kartzeletan sakabanatuta. Ainhoa Barbarin izango da 2. gradua lortu duen bigarren goierritarra, aurrez Mikel Otegi itsasondoarrari ere eman baitzioten. Gainontzeko 12 presoek, gradu aldaketa eskatu badute ere, ez dute baiezko erantzunik lortu eta lehen graduan jarraitzen dute. Beste formula bat erabili dute Idoia Mendizabal ordiziarraren kasuan, 100.2 artikulua edo ‘malgutasun printzipioa’ aplikatuta. Sortuko Preso Batzordearen ustez ordea, “trikimailu legal bat besterik ez da, bigarren graduan behar luketen presoak lehen graduan” mantentzen jarraitzeko.


Omega 3 gantz-azidoak: arrain urdinetatik haratago | Consumer\nOmega 3 gantz-azidoak: arrain urdinetatik haratago\nZenbait landaretako hazi-olioa oso aberatsa da omega-3an, eta horrelako koipe-iturri gisa erabil daiteke, arrain urdinekin batera.\nOmega 3 gantz-azido poliasegabeek (PUFA) osasunarentzat dituzten onurak eztabaidaezinak dira. Osasungintzaren kezka gantz-azido mota horien ekarpena ordeztea da, hain zuzen ere, elikagai horiek dituzten elikagai nahikorik hartzen ez duten pertsonei, hala nola arrain urdinei. Beste kasu batzuetan, ekarpen gehigarri batekin dieta osatzea laguntza ukaezina da hantura eragiten duten nahasteetan. Berriki egindako ikerketa baten arabera, zenbait landare omega 3 azido poliasegabeen iturri aipagarri gisa agertzen dira, eta haien hazietatik ateratako olioa dietaren osagarri gisa erabil liteke, nahikoa arrain urdin kontsumitzen ez bada.\nOmega 3, landare-jatorrikoa\nAlemaniako Friedrich Schiller Unibertsitateko Nutrizio Institutuko zientzialariek berriki egindako ikerketa batek zenbait landare identifikatu ditu omega 3 azido poliasegabeen iturri eztabaidaezin gisa: alfa-linolenikoa (ALA) eta azido estearidonikoa (SDA), eta omega 6 (gamma-linolenikoa, GLA). Autoreek 30 landare-espezieren haziak aztertu zituzten, batez ere Boraginaceae (borrajak) eta Primulaceae (proformula) generoetakoak. Landare horien hazi-olioaren erabilera funtsezko koipe horien (omega 3) iturri osagarri interesgarria da. Orain arte, omega 3 horiek ia bakarrik onartzen ziren arrain urdinetan.\nBoraginaceae eta Primulaceae generoetako landareak omega 3 azido poliasegabeetan aberatsak dira, eta ia bakarrik arrain urdinetan ezagutzen dira.\nAutoreek ikusi zuten gantz-azidoen banaketa oso desberdina dela generoen artean, baita familia berean ere. Borraja da Boraginaceae espezierik ezagunena, eta haren olioa asko erabiltzen da osagarri dietetiko gisa. Hala ere, Echium generoko espezieak (%47,1) omega 3 gantz-azido gehien dituztenak dira (%36,6), eta ALA-SDA (%36,6) nagusitzen da.\nAzken hori, azido estearidonikoa (SDA), gizakiengan EPA (ekosapentaenoikoa, ezaugarri antiinflamatorioak dituena) sintesi endogenoaren aitzindari da. Gantz-azido poliasegabeetan aberatsak diren beste Boraginaceae espezie batzuk, kasu honetan omega 6 gehiago, katu-mihia (Omphalodes linifolia), Cerinthe minor eta lore urdineko eguzki-harriaren edo mijoaren mihia (Buglossoides pureocaerulea) izan ziren, lore urdin deigarriarekin.\nNor balia daiteke omega 3 gehigarriaz?\nOmega 3 eta omega 6 gantz-azidoak funtsezkoak dira giza hazkunde eta garapenerako, zelula-mintzetan egoten baitira. Haurdunaldian, edoskitzaroan eta lehen haurtzaroan DHA (omega 3) ematea funtsezkoa da haurraren ikusmena eta garuneko ehun neuronala behar bezala garatzeko. DHA gantz-azidoa da, eta eginkizun estrukturala eta funtzionala du garunean eta erretinan. Gainera, elikadura terapeutikoan, zenbait hantura-gaixotasunen prebentzioan eta tratamenduan duen garrantzia nabarmentzen da, hala nola artritis erreumatoidea, bihotzeko gaixotasuna eta bestelako hantura-arazoak, hala nola dermatitisa edo endometriosia.\nMendebaldeko dieta modernoak gutxi dira omega 3 motakoak eta oso kontzentratuak omega 6 motakoak, haragia eta ekilore- eta arto-olioak asko kontsumitzearen ondorioz. Desoreka hori mantentzen bada, eicosanoide proinflamatorioen eta antiinflamatorioen molekula aitzindarien arteko oreka aldatzen da.\nItsas arrainak dira EPA eta DHAren iturri dietetiko nagusia, eragin antiinflamatorioa duten omega 3 biak. Landare-erreinuan, omega 3 mota bat, azido estearidonikoa (SDA), gizakiak HHEren sintesi endogenoaren aitzindari da neurri handiagoan. Osagai hori ugaria da Echium (Boraginacae) espezieetako hazi-olioan. Landare horien osaerari buruzko azterketa handiagoa interesgarria izan daiteke nutrizio prebentiborako eta terapeutikorako.\nAztertutako landareen haziek omega 3 eta omega 6 kopuru handiak dituzte; beraz, nutrizio-osagarri gisa interesgarriak izan daitezke, gantz-azido horiek eicosanoideen sintesiaren aitzindari gisa duten funtzio biologikoagatik. Baina komunitate zientifikoan, batez ere, omega 6 gantz-azidoen kontsumoa zehaztu nahi da, hanturaren kontrako eta ez proinflamatorioko jardueraren onura lortzeko. Jakina da, omega 6 multzoan, azido linoleikoa eta azido arakidonikoa direla eikosanoideak, hantura-molekulak, basokonstriktorak edo plaketareak ekoizteko substratua, hala nola E2 prostaglandina, A2 tronboxanoa eta B4 leukotrienoa, gaixotasun kardiobaskularraren arriskua areagotzen dutenak.\nJakina da, halaber, omega-6 gantz-azidoek beste eicosanoide antiinflamatorio eta antiagregatzaile batzuk jasotzen dituztela (prostaziklina, A4,11 lipoxina eta azido epoxyikosatrienoikoak). Hori dela eta, Bihotzaren Elkarte Amerikarrak dioen bezala, ez da zuzena omega-6ak agente proinflamatoriotzat hartzea.\ngrasos-eu omega 3-eu pescado azul-eu poliinsaturado-eu


Arte-modako erakusketa bat ikusgai Ziudadelan, bizikleta-gurpil, erradiografia, eskularru, kautxu eta beste zenbait material birziklatuk osatua – PamplonaEsCultura\nArte-modako erakusketa bat ikusgai Ziudadelan, bizikleta-gurpil, erradiografia, eskularru, kautxu eta beste zenbait material birziklatuk osatua\nKautxua eta bizikleta-ganberak, ile-apainketako eskularruak eta baratxuri-sareak, ureztatzeko mahukak eta erradiografiak… hondakinak izateari utzi eta bilakatuz doaz soineko eta gona, jaka eta top, arte-moda, arte-adierazpen eta arte gisako moda bihurtzeraino. Eta Edurne Ibáñez Huarte (Iruña, 1979) moda eta eszenako jantzi diseinatzailearen eskutik egiten dute, zeinak gaurtik bertatik eta abenduaren 6ra bitarte beteko baitu bere lanekin Ziudadelako Mistoen Eraikinaren beheko solairua.\nArtistak gaur goizean bertan aurkeztu du erakusketa, lagun zuelarik Maider Beloki, Kulturako, Hizkuntza Politikako, Hezkuntzako eta Kiroleko Zinegotzi Ordezkaria. Ideia-erakusketa da, non materialak eta ehunak birziklatu, bat egin eta elkartzen baitira artistikoki, emaitza ia eskultorikoa izateraino. Arte-modako 31 proposamen dira, arras plastikoak, material berrerabiliaz osatutako bolumenez eta testurez beterik eta nagusiki txuri-beltzean egindakoak.\nEgileak berak lagunduko die herritarrei erakusketa berezi hau ikusteko eginen diren bi bisita gidatuetan, azaroaren 15ean eta abenduaren 6an (igandeak), 12:30ean. Bisitetan parte hartzeko ez da izenik eman behar.\nHona hemen erakusketa nork bere kabuz ikusteko ordutegia: asteartetik ostiralera (18:00 – 20:30), larunbatetan (12:00 – 14:00 eta 18:00 – 20:30) eta igande zein jai-egunetan, bakarrik goizez (12:00 – 14:00). Astelehenetan, itxita egoten dira Ziudadelako Mistoen eraikina eta gainerako erakusketa-aretoak.


Evaun - Wikipedia, entziklopedia askea.\n46° 10′ 30″ N, 2° 29′ 10″ E / 46.175°N,2.4861°E / 46.175; 2.4861Koordenatuak: 46° 10′ 30″ N, 2° 29′ 10″ E / 46.175°N,2.4861°E / 46.175; 2.4861\nMazirat, La Petite-Marche, Budelière, Chambon-sur-Voueize, Chambonchard, Fontanières, Sannat, Saint-Julien-la-Genête eta Château-sur-Cher\n1.390 (2017ko urtarrilaren 1a)\n732 (%52.7) 658 (%47.3)\nEvaun (okzitanieraz Evaun, frantsesez eta ofizialki: Évaux-les-Bains) Okzitaniako udalerri bat da. Administratiboki Frantziako Creuse departamenduan dago, Akitania Berria eskualdean. 2013an 1455 biztanle zituen.\n2007an Évaux-les-Bains udalerrian erroldatutako biztanleak 1.546 ziren. Familiak 647 ziren, horien artean 251 pertsona bakarrekoak ziren (98 bakarrik bizi ziren gizonak eta 153 bakarrik bizi ziren emakumeak), 208 seme-alabarik gabeko familiak ziren, 141 seme-alabak dituzten bikoteak ziren eta 47 seme-alabak dituzten guraso-bakarreko familiak ziren.\n2007an 1.044 etxebizitza zeuden, 666 familiaren etxebizitza nagusia ziren, 199 bigarren erresidentzia ziren eta 179 hutsik zeuden. 796 etxeak ziren eta 245 apartamentuak ziren. 666 etxebizitza nagusietatik 439 bere jabearen bizilekua ziren, 203 alokairuan okupaturik zeuden eta 24 doan lagata zeuden; 10 etxek gela bat zuten, 54 etxek bi zituzten, 131 etxek hiru zituzten, 187 etxek lau zituzten eta 285 etxek bost zituzten. 441 etxek euren parking plaza propioa zuten azpian. 317 etxetan ibilgailu bat zegoen eta 220 etxetan bat baino gehiago zituzten.\nÉvaux-les-Bains udalerriko biztanleria-piramidea 2009an .\n2007an lan egiteko adina zuten pertsonak 842 ziren, horien artean 613 aktiboak ziren eta 229 inaktiboak ziren. 613 pertsona aktiboetatik 561 lanean zeuden (305 gizon eta 256 emakume) eta 52 langabezian zeuden (27 gizon eta 25 emakume). 229 pertsona inaktiboetatik 90 erretiraturik zeuden, 64 ikasten zeuden eta 75 "bestelako inaktibo" gisa sailkaturik zeuden.\n2009an Évaux-les-Bains udalerrian 695 unitate fiskal zeuden, 1.381 pertsonek osaturik. Pertsona bakoitzeko diru-sarrera fiskalaren mediana urteko 15.315 euro zen.\n2007an zeuden 96 komertzioetatik, 3 erauzte enpresak ziren, 3 janari enpresak ziren, 4 bestelako produktu industrialen fabrikazioko enpresak ziren, 12 eraikuntza enpresak ziren, 20 ibilgailuen saltze eta konpontze enpresak ziren, 5 garraio enpresak ziren, 7 ostalaritza eta jatetxe enpresak ziren, 5 finantziazio enpresak ziren, 6 higiezinen enpresak ziren, 9 zerbitzu enpresak ziren, 13 administrazio publikoko enpresak ziren eta 9 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 27 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 2 banku bulegoak, 2 funerariak, 3 ibilgailuen konpontzeko eta nekazaritza tresnetako lantokiak, 1 ibilgailuen ikuskaritza teknikoko lekua, 1 autoeskola, 1 igeltseroa, 1 margolaria, 3 zurginak, 2 iturginak, 1 argiketaria, 3 ile apaindegiak, 1 jatetxe eta 3 higiezinen agentziak.\n2009an zeuden 11 establezimendu komertzialetatik, 1 supermerkatu zen, 1 120 m2 baino gutxiagoko denda zen, 3 okindegiak, 1 harategi zen, 1 liburu denda zen, 1 zapata-denda zen, 1 elektrotresna denda zen, 1 bitxi-denda zen eta 1 lore-denda zen.\n2000. urtean Évaux-les-Bains udalerrian 53 nekazaritza-ustiategi zeuden, 3.124 hektarea erabiltzen.\n2009an iraupen erdiko (jarraipen eta errehabilitazio) tratamenduetarako ospitale 1 , tratamendu luzeetarako ospitale 1 bat, psikiatriko 1 bat eta 2 botika zegoen.\nSaint-Julien-la-Genête (2,8 km)\nChambon-sur-Voueize (4,9 km)\nBudelière (5,0 km)\nChambonchard (5,0 km)\nMazirat (6,7 km)\nLa Petite-Marche (7,0 km)\nFontanières (7,5 km)\nBNF: 15251464t (data)\nAtlas Digital del Imperio Romano: 13476\nOrriaren azken aldaketa: 11 azaroa 2020, 10:16.


"Orereta meets Gasteiz" - Agus Perez - EHAZE\nDaniel Landartek “Euskal komedien historia Lapurdin eta Baxenabarren”…\n“Sutan” – Agus Perez\n“Orereta meets Gasteiz” – Agus Perez\nArtikuluaren titulua: “Konektore neumoralak” (BERRIAn argitaratua, 2021eko ekainaren 20an).\nKonpainiak: Hara Nori, Tranpola, Pez Limbo, Kolectivo Monstrenko. Lekua: Errenteriako Niessen aretoa. Eguna: Ekainak 18.\nEztena jaialdiaren barruan denetariko gertakari eszenikoak izaten ari dira egunotan Errenteriako zenbait gune eta aretotan, eta asteburuaren hasieran Orereta meets Gasteiz delako egitaraua programatu dute Niessen aretoan.\nIzenak dioen bezala, Arabako talde batzuk gonbidatu dituzte jaialdira, Gasteizen dagoen oparotasun eszenikoari errekonozimendua emanez eta ikusleen eskura jarriz bertako lan aurreratuak. Egia esan, lau talderen piezak ikusi ditugu, baina Ainhoa Alberdik eta Oier Guillanek egindako aurkezpen naturalak nahigabeko maila performatibo polita lortu du elebitasunaren kontura, halako moldez non ikusleren batek «Pena!» adierazi baitu atariko azalpenak amaitutzat jo ostean.\nBenetako piezen arlora igarota, erraza egin zaigu lauren arteko ezaugarri komun batzuk topatzea: laurak sar daitezke bete-betean antzerki posdramatiko delakoaren kategorian, lauretan apurtu da era batean edo bestean laugarren pareta famatu hura ikusleekin zuzenean komunikatzeko bide zabalagoak edo zarratuagoak ezarriz, gorputzen fisikotasunak garrantzia hartu du guztietan, eta laurek izan dute atzean giza kondizioari buruzko hausnarketa bat, ulergarriagoa edo adigaitzagoa kasuan kasu. Era berean, nabaria izan da antzezle guztien inplikazioa, eta kalitate bikaina antzeman dugu bai antzezpenetan bai eszenako elementuen koherentzian.\nHara Nori kolektiboak zabaldu du egitaraua Yparchoume lanarekin, eta alboko pantaila batean agertu diren mezuek italierazko, errusierazko eta ingelesezko ahotsen testuak itzuli dizkigute era desegituratuan, Marina Suarezek eta Patxi Suinagak basurde baten eta estralurtar baten solasaldia deskribatzen ziguten bitartean. Hermetikoa iruditu zaigu planteamendua, baina baliteke hemendik hamar urtera, demagun, pieza oso aurreratu eta aitzindaritzat jo behar izatea, bere araztasun erostezina dela eta.\nAne Gebarak eta Josune Velez de Mendizabalek osatzen duten Tranpola kolektiboak Txilin hotsak eskaini digu jarraian, teatroari bide berriak zabaltzeko nahia erraietatik azalduz. Gianni Rodariren ipuin batekin hasi dena konbentzionalismo ororen kontrako eztanda basati eta umoretsu bihurtu da bien kemen eta dohain eszenikoei esker, eta ikusleok barrez lehertzeko zorian egon gara bien zintzotasunetik jaiotako erokeria asaldatuekin.\nPez Limboren Itsas behera-n Unai Lopez de Armentiak eta Jabi Barandiaranek Frankensteinen mitoa birsortu eta konektore neuromoralen kontzeptua aipatu digute istorioaren ikasgaiak aletzeko orduan. Izendapen egokia iruditu zait antzezlan mota hauek betetzen duten rola deskribatzeko, eta ideia bera baieztatu da Kolectivo Monstrenkoren Espejismos – El lado épico piezan: Far West-eko estetika, esaldi estereotipatu eta ahots zein keinu hanpatuetan bilduta, gogoeta sakonak, umore bikaina eta egoera surrealistak eskaini dizkigute gitarra jole baten laguntzaz, eta atzeko pantailan ikusi ditugun zeru horiek azken finean, Vitoria-Gasteizkoak zirenak Sartalde Urruneko lur desolatuetaraino eraman gaituzte. Eurenak bai konektore neuromoralak!\n“ETAren agiri bulegoa” – Arantzazu Fernandez\n“Guateke” – Agus Perez\nIzena – Agus Perez\nAdmin 2020-08-18 2020-09-18\nAdmin 2021-01-29 2021-02-18\nIkimilikiliklik – Agus Perez\nAdmin 2020-01-23 2020-01-24\nDaniel Landartek “Euskal komedien historia Lapurdin eta Baxenabarren” txosten tematikoa publikatu du\nAdmin 2022-06-09 2022-06-09\nAdmin 2022-05-25 2022-05-25\nAdmin 2022-05-19 2022-05-25


Seydou Boro afrikarren zaldi mugimenduak Bilbon izango dira gaur emanaldi bakarrean — dantzan.eus\nHemen zaude: Hasiera › Hemeroteka › Seydou Boro afrikarren zaldi mugimenduak Bilbon izango dira gaur emanaldi bakarrean\n«Le tango du cheval» (Zaldiaren tangoa) dantza ikuskizuna ikusteko aukera izango da gaur Bilbon, Seydou Boro dantza garaikideko afrikar konpainiak Estatu espainolean egingo duen lehen emanaldian. «Le tango du cheval» euren azken lana da. Zortzi dantzarik eta zuzenean arituko diren hainbat musikarik hartzen dute parte eta zaldien mugimenduak ditu oinarrian. Bilbon egingo den emanaldi bakarra Campos antzokian izango da, 19.30etik aurrera.\nUagadugun, Burkina Fasoko hiriburuan, Salia Sanou eta Seydou Boro koreografoek ikastetxe bat zuzentzen dute, eta ikastetxe hori, gainera, euren konpainiaren eta Dialoges de Corps jaialdiaren egoitza da. Bi sortzaileek Estatu frantziarrean ezagutu zuten elkar, Montpellierreko Zentro Koreografikoan lanean ari zirela.\n«Afrikako sorkuntza lan guztia tradiziora mugatutako adierazpen bilakatu duten estereotipo exotikoetatik eta folklorikoetatik kanpo, koreografo afrikarren belaunaldi berri oso bat lanean ari uneotan eta Sanou eta Boro bertako kide dira», azaldu dute antolatzaileek. Biak ere, «sorkuntza lan berria bultzatzen duen mugimendu horretako kide» dira, «diziplina anitzetako prestakuntza dutelako eta euren ikuskizunetan dantza antzerkiarekin, zinearekin eta zuzeneko musikarekin nahasteko interesa dutelako».\n1993an Mathilde Monnierren konpainian aritu ziren bi koreografoak eta bertan ikasitakoarekin lehen ikuskizuna sortzeko aukera izan zuten. Nazioarteko Dantza Lehiaketako Sari Nazionala lortu zuten obra horrekin eta beste zenbait pieza egin ahal izan zituzten. 1997an, egoitza Burkina Fason duen konpainia sortu zuten, 2001ean Dialogues de Corps Jaialdia Uagadugun, eta 2006an garapen koreografikorako Afrikako lehen zentroa.


«Berdintasuna lortzeko oraindik bide luzea egin behar dugu» - Baztan - Erran.eus\nM8 Emakumeen Nazioarteko Eguna 2021\n«Berdintasuna lortzeko oraindik bide luzea egin behar dugu»\nTtipi-Ttapa 2021-03-13 15:00\nRuth ORTEZ HERRERA, Elizondo\nSortzez nikaraguarra da Ruth Ortez Herrera (Elizondo, 1983), eta hamalau urte daramatza Elizondon. Tarte horretan «erregularki lan eginez aitzinera» egin du. Pandemia hasi zenetik pasatu den denbora, ordea, «bereziki gogorra» izaten ari da beretako.\nOstalaritzan ari zen lanean, baina lanik gabe gelditu zen: «Pandemiarekin sektore kaltetuenetako bat ostalaritza izan da eta ostalaritzako langileak lan gutiagorekin edo gabe gelditu gara». Bere kasuan, «bizibidea ateratzeko behar genuen lanik gabe» gelditu zen. Aitortu digunez, «haurren aitak laguntzen du baina ez da nahikoa. Gastu aunitz izaten dira eta nik lana izanen banu aunitzez hobeki egonen ginateke».\nLanerako aukera berrien bila, «soziosanitario ikastaroa» egin du: «irailean hasi eta otsailaren 8an akitu genuen. Otsailaren 9an praktikekin hasi ginen eta otsailaren 24an akitzekoa genuen». Baina egun batzuk lehenago utzi behar izan zituen praktika horiek, konfinatu zutelako. Dioenez, «ikusi beharko dugu zer ateratzen den hortik». Baina ez ditu ateak itxiak eta aukerak ikusten ditu: «Covid-19agatik eskaera handiko lana da».\nUrte zaila izan dela aitortu du, «lanik ez izatearen kezka eta kutsatzeko beldurra» presente izan baititu tarte horretan guztian. Horren ondorioak ere ez dira samurrak izan: «gauza batek bertzea ekartzen du eta antsietatea, estresa...» eta gehiago sentitu dituela kontatu du. «Seme-alabak ere etxean gehiago egoten dira, eskolaz kanpoko ekintzarik gabe daude, eta horrek estres gehiago sortzen du».\nGarbi du pandemiaren ondorioak okerragoak izan direla emakumeengan, bertzeak bertze, «zaintza lanetan lehenbiziko lerroan aritzen garenak emakumezkoak garelako. Gizonezkoak ere gero eta gehiago dira, baina etxean eta lanean bereziki emakumezkoak arduratzen gara zaintzaz». Alde horretatik, «pandemiak gizonezkoak baino gehiago zigortu gaituela erranen nuke».\n«Pandemiak gizonezkoak baino gehiago zigortu gaitu eta emakume etorkinen kasua are okerragoa da»\nRuth ORTEZ HERRERA\nEz hori bakarrik. Emakume etorkinen kasua «are okerragoa» iruditzen zaio: «lehen lan aukera guti genituen, eta orain, pandemiarekin, oraindik gutiago. Horrek estres handia sortzen du». Gainera, kezka bikoitza dela dio, sorterrian duen familiaren egoerak ere kezkatzen baitu: «hemen kutsatzeko beldurra eta lanik ez izatearen kezka sentitzen dugu, eta gainera, urrutira dugun familiaren egoerak ere kezka sortzen digu. Herrialde haietan txerto eta tratamendu gutiago dago...». Honela azaldu du: «hemen familia bat psikologikoki, ekonomikoki eta emozionalki mantendu nahi dugu eta gauza bera egin nahi dugu urrutira dugun familiarekin, eta ez da erraza».\nBerdintasunerako bidean «oraindik izugarri egin» behar delakoan dago Ortez, «matxismo handia» ikusten duelako. Bere ustez, badira horren adibide argiak: «aunitzetan emakumezkoek baino dezente gehiago irabazten dute gizonezkoek, emakumeok etxe barnean eta kanpoan lan egiten dugu eta etxe barnekoa ez da aitortua, behatzarekin klik egin eta dena bere tokian dagoela pentsatzen dute aunitzek...». Bere irudiko, «oraindik ere genero desberdintasun handia dago arlo guztietan, bai etxean, bai lanean, bai bikoteen arteko harremanetan... Aunitzek ezetz erranen duten arren, nire ustez, bide luzea dugu egiteko».


«Bizikidetza demokratikorako» ituna sustatuko du Foro Sozialak | Politika | Berria\n«Bizikidetza demokratikorako» ituna sustatuko du Foro Sozialak\nUrtebeteko gogoeta prozesuaren ostean, bizikidetza eratzeari buruzko liburua aurkeztu du Foro Sozialak. «Behetik gorako» itun sozial eta instituzional bat ontzea proposatu du\nForo Sozialeko kideak, Ernesto Samper Kolonbiako presidente ohiarekin batera, atzo, Gasteizen. JAIZKI FONTANEDA/ FOKU Tamaina handiagoan ikusi\n2021eko azaroak 7 - Gasteiz\nForo Sozialak joan den urteko azaroaren 17an abiatu zuen bizikidetza demokratikoa nola eraiki zehazteko gogoeta prozesu sakon bat askotariko eragileekin. Aieteko Nazioarteko Bake Konferentziaren bederatzigarren urteurrenaren karietara abiatu zuen hausnarketa prozesua, eta, orain, amaitutzat eman du prozesu hori. Azken hamabi hilabeteotan jasotako ekarpen eta ondorio guztiekin liburu bat ondu du: Prozesuaren liburua. Bizikidetza eraikitzeko jasotako ekarpen guztiak aintzat harturik, Foro Sozialak beharrezkotzat jo du «behetik gora» ondutako itun sozial eta instituzional bat bultzatzea, «etorkizuneko bizikidetzarako oinarri sendoak» ezarriko dituena. Bi ardatzen gainean egitea proposatu du: pertsona guztien eskubide zibil, politiko eta sozial guztiak errespetatuko dituen «kultura demokratiko» bat landuta, eta belaunaldi berriei bakearen, elkarrizketaren eta indarkeriarik ezaren kultura helarazita.\nBizikidetza eratzeari buruzko liburuaren aurkezpena atzo egin zuen Foro Sozialak, Gasteizen, Artium museoan. Foro Sozialeko kideekin batera, Ernesto Samper Kolonbiako presidente ohia izan zen gonbidatu gisa, eta hark herrialde hartako bake prozesuaren erronkak azaldu zituen.\nForo Sozialak azken urtebetean egindako prozesua «emankorra» izan dela esplikatu zuen Nekane Alzelai Foro Sozialeko kideak: erreferentzialak diren pertsona batzuetatik 35 ekarpenetik gora jaso dituzte, hogei bilera inguru egin dituzte gizarte zibileko zenbait eragilerekin, eta zazpi solasaldi ere landu dituzte. Alzelaik azaldu zuen bizikidetza demokratikoari buruzko eztabaida eta sakontze maila «handiak» lortu direla, eta ekarpen gehienek hasierako hipotesi bat berretsi dutela: «Bizikidetza ez da indarkeriarik ez egotea, ezta haren ondorioen konponketa hutsa ere».\nAre, Alzelaik azaldu zuen gogoeta prozesuan jasotako ekarpen andanak erakusten duela euskal gizartean badela konpromiso bat «oraina baino hobea izango den etorkizuna» eraikitzearen alde, eta ahalegin horrek gizarte osoa interpelatzen duela. Hori horrela, Foro Soziala ondorio batera iritsi dela azpimarratu zuen Alzelaik: «Etorkizuneko bizikidetzarako oinarri sendoak paratzeko garaia da». Horretarako, itun sozial eta instituzional bat ontzeko «erabaki irmoa» hartu du Foro Sozialak.\nHelburu horrekin, hainbat konpromiso hartu ditu. Besteak beste, «motibazio politikoko indarkeriek» eragindako giza eskubideen urraketen biktima guztien mina aitortzeko konpromisoa hartu du, bai eta biktimak diskriminatzeko joera behin betiko gainditzeko ere. Halaber, adierazi du lan egingo duela indarkeria zikloan gertatutako giza eskubideen urraketa guztietan «erantzukizun zuzena edo zeharkakoa» duten eragile guztiek eragindako mina aitortzeko, eta eztabaida demokratikorako esparru bat sortzeko.\nMotibazio politikoko delituengatik kondenatutako presoen, erbesteratuen eta ihes egindakoen egoeraren behin betiko konponbidearen aldeko konpromisoa ere agertu du Foro Sozialak, «espetxe lege arrunta aplikatuta» eta «birgizarteratzearekin engaiatutako alternatiba ez-zigortzaile bat» sustatuta. Era berean, biktima guztiek «egia, justizia eta erreparazioa» jasotzeko eskubidea dutela aintzat hartuta, helburu horren alde lan egiteko konpromisoa ere hartu du.\nHerritarren «ahalduntze demokratikorako» urratsak ere egingo ditu Foro Sozialak.


Beti oporretan - Harkaitz Cano - 111 Akademia\nIzenburua: Beti oporretan\nHarkaitz Canoren 14 ipuinek osatzen dute “Beti oporretan”. Uda, asteburu luzea, txangoa. Geure buruari opa diogun gozamen tartea da oporraldia. Atseden hartu eta indarrak berritzeko sasoi irrikatua. Beti ez dira gauzak espero bezala gertatzen hala ere. Desegokia suerta daiteke bidaidea, nahas liteke giroa edo trakestu familiako bakea.\n2021/04/15 6:04 am\nLanak izan ditut liburu hau amaitzeko, nahiz eta luzea ez izateaz gain, ipuin soltez osaturik egon. Hala ere, ahalegina egin behar izan dut azken ipuineraino iristeko. Istorioetako batzuk modu interesgarrian hasten dira, baina berehala interes hori galdu eta ohartzen zara ipuina noiz amaituko zain zaudela. Ez dakit, inpresioa izan dut egileak kaxoietan zituen istorioak atera dituela liburu bat osatzeko.\n2016/04/12 2:02 pm\nBesterik gabe. Oso ahula. Irakurri erraz egiten da baina ez du ekarpenik egiten. Bukaerak fortzatuak edota osatu gabe.\n2016/03/13 3:51 pm\nAspergarria iruditu zait Harkaitz Canoren azken liburua. Asko kostatu zait amaitzea, liburua berriro hartzeko gogorik gabe geratu nintzelako. Ez dut ipuinik salbatuko, ez baitut batere gozatu horiek irakurtzen eta ez dut bat ere gogoratuko denbora pixka bat pasatuta.\nEgia da inoiz ez naizela oso ipuinzalea izan, istorio luzeak gehiago gustatzen zaizkidalako, baina ez da hori liburua gustatu ez izanaren arrazoia, baizik eta ipuinen kalitate eskasa.\nBeraz, ezin dut gomendatu ipuin liburu hau.\nEa Harkaitz Canoren hurrengo liburua hobea den!\n2016/03/5 10:49 am\nZiur aski Harkaitz Canoren liburu txarrena, eta agian Harkaitz Canok berak idatzia ez balitz ez zena argitaratuko.\nIpuin pare baten ideia besterik ez nuke salbatuko. Niretzat ipuinek bukaera on bat izan behar dute, eta etsigarria zen ipuina irakurtzen joatea aldez aurretik jakinda ez zuela amaiera duin bat edukiko. Idazlearen alperkeria edo inspirazio falta?\n2016/01/22 1:15 pm\nEgia esan ipuin liburuen zalea ez naiz, hala Canoren liburu hau irakurtzeko gogoa baneukan, kritika nahiko onak izan dituelako.\nIpuin ia guztietan haserako pasarteak oso ondo idatzita daude, aurrera jarritzeko gogoa ematen dizu, baina bukaerak ez daukate indarrik.\nIpuinetan, bertsoetan eta laburmetraietan bezala, garrantzitsuena bukaera dela iruditzen zait. Oraingo honetan bukaera gehientsuenak ez didate zirrararik eragiten.\nModu berezian idatzitako ipuina (hegazkinekoa, punturik ez daukana) nekagarria egin zait, ez dut irakurketa osoa bukatu.\nBeraz irakurri daiteke liburua, gehiegi espero gabe ordea. Oporretan irakurtzen dituzuen liburuak bezala.


Nafarroako zorra laukoiztu egin da hamabost urtean Kontuen Ganberaren esanetan - euskalerria.eus\nNafarroako Gobernuaren zorra 672 milioi zen 2000an; handik hamabost urtera, berriz, 2.845 milioi. Datu argigarria da hurrengoa: 2009ko zorra 1.030 zen; handik bi urtera, ia halako bi.\nTxostenak gobernuak eta sozietateek emaniko abalak ere aztertu ditu. 2000an, Gobernuak 39 milioiko abalak eman zituen eta 149 milioi 2015ean. Abalen igoera 2009an hasi zen. Sodenak, Los Arcosko Zirkuituak eta Osasunak hartu zituzten abalen zenbateko nagusia. Sozietate publikoek 2000an 27 milioiko abalak eman zituzten, eta 340 milioi 2015ean. Abal gehienak ematen dituzten enpresak Nafinco eta Sodena dira.\nZor gehien duten erkidegoak Balentzia, Gaztela mantxakoa eta Kataluya dira. Egoera hoberenean daudenak honakoak:Madril, Euskadiko Autonomia Erkidegoa eta Kanariak.


Enpresen lekukotasunak | Herrikoa\nGure ideia, denda-tailer bat sortzea izan da, Baionako txokolatearen ekoizpen faseak eta jakitatea ezagutarazteko. Biak txokolate maisuak gira, gure lana izigarri maite dugu eta sorkuntza berriak egitea gustatzen zaigu. Biek elkarrekin 30 urteko esperientzia dugu eta proiektu hori elkarrekin muntatu nahi ginuen. HERRIKOAK gure proiektuan sinetsi du eta akziodunen elkartasunezko kapitalaren bitartez lortu dugun diru laguntza benetazko onura bat izan…\nEts Sahores - Mitikile\nEts Sahores-en aktibitatea Mitikilen segitzea nahi izan dut, egurraren itzal handiko lana agerian emateko, bizia eta heterogenoa den ekai hoberena hartzeko eta kalitatezko produktu bat proposatzeko. Bezeroari garrantzi handia ematen diogu, eskaera zehatzei, elkarrekin hartutako engaiamenduei eta bestalde, zirkuitu laburrak bilatzen ditugu tokiko lehengai eta enpleguarentzat. Jadanik 3 langile enplegatu eta formatu ditugu gure etorkizuna segurtatzeko transmisio osoaren bitartez lantegiaren…\nGure xedea, zirkuitu laburrean barazki ekologikoak Euskal Herrian saltzea eta baratzezaintza biologikoaren formakuntza garatzea izan zen. HERRIKOAREKIN, xede hori bururaino eraman dugu. Gaur egun, Interes Kolektiboko Kooperatiba Lantegiak, Lekornen 9 lur hektare ustiatzen ditu. Barazkien ekoizpena pentzeetan egiten da baita berotuak ez diren landaretegietan ere. Kooperatibaren kulturak laborantza biologikoaren kargu kaieraren errespetuz egiten dira. Sasoien arabera, hogeita hamar bat barazki…\nHegazkingintzarako piezak egiten dituen Charriton enpresako kide da Stéphane Azcue eta bere lanaren zale sutsua da. LAUAK eta CHARRITON enpresa lehengusuak elkartu zirelarik, bere enpresa sortzea erabaki zuen. Konbentzitua zen uzten zuen taldea baino enpresa ttipiago batentzat lekua bazela. 2017ko urtarrilean Baionan Tekniaero sortu zuen. Tekniaero egitura malgua eta eraginkorra da, baina bere puntako ekipamendu modernoekin kalitatea zaintzen du. « …\n1990ean Maulen sortu zen DON QUICHOSSE lantegiak espartinak egiten ditu. Osoki eskuz josiak diren espartin tradizionalez gain, gaur egungo espartin bilduma bat ere proposatzen du. Kalitateari dagokionez biziki zorrotza denez, Ondare biziaren lantegiaren labela jaso du. Don Quichosse-en kolekzioak modelo sorta zabal bat eskaintzen du, bai forma aldetik, baita material desberdinen aldetik. Honi esker, bere ospeak mugak zeharkatzen ditu. Frantzian,…\nTimothée eta Guillaume Cagniard-ek txikitatik gustukoa dute gaia. Heien amatxiren oinordekoak dira, berak 40ko hamarkadan hi-fi munduan aintzindari izan zelako, 70ko hamarkadan 80 SIARE marka erreferentzia sortu zuelarik. 2008an heien enpresa sortzea erabakitzen dute, « CCLAB, La Boite Concept », heien pasioaren inguruan : soinua. « Gure ideia sinplea zen : dena bat eta goi mailako Hi-Fi bozgorailu batzuk sortzea,…\nTHE ROOF, eskalada etxea\nMarine Papa, Simon Caussé eta Cédric Provost hasi zirelarik, bi segurtamen zituzten : lehena, lehen indoor blokeko eskalada gela ireki nahi zutela Ipar Euskal Herrian ; eta bigarrena, kokapena, Baionan. « Galdegiten digutelarik The Roof-en zer aurkitzen den, trinkete batekin konparatzen dugu. 2 urtetik goiti etor zaitezke eskalada egitera noski, baina etor zaitezke ere bazkaltzera edo afaltzera, zerbait edan edo…\nPeio Uhaldek ALKI kooperatiba lagun zonbaitzurekin sortu zuen 1982 an, ohiko altzariak ekoiztuz “herrian bizi eta lan egin” ahal izaiteko. Abentura hori 20 urte berantago bukatzeko zorian zen ekialdeko herrien konkurentziarengatik. « Une hartan Jean-Louis Iratzoqui-ri eskatu nion gure artikulueri itxura berri baten emaitea. « Relooking » egiten ez zekiela erantzun zidan… haatik dena aldatzeko gaitasuna zuela. Desafio eder bat…\n"Inoxiform enpresak 40 urteko esperentzia du inox materialarekin eginiko sukalde profezionalen ekoizpenan. (sukalde handiak, lantegi jatetxeak, kafeteriak) Duela 6 urte, Inoxyform enpresa erosteko proiektua nuen.Desmartxa hortan laguntza bat ukateko Herrikoa deitzea erabaki nuen. Hori, bi arrazoinengatik egin dut, lehena Euskal Herrian kokatuak ginelako (nere Holding-a HERRINOX bataiatu dut), eta bigarrena enpresa horren erosteko ezinbesteko diru laguntza bat behar nuelako. Orduan,…\n"2011an, enpresak 8 urte zituela, erabaki dugu diru altxatze bat egitea bi helbururekin: banku aeronautiko domeninuan gure garatzea sustengatzeko Hegazkingintza arinerako den motur berri baten ikerlana hasteko Orain arte, enpresaren kapitala enpresan lan egiten zuten presunen esku zen eta ondorioz naturalki lekukoa eta bere zuzentasunarentzat ezagutua zen inbertitzaile baten ganat hurbiltzea ongi zela iduritu zaigu. Herrikoa-ri esker, %300 eko palanka…\n"Gure gasnategia, urte zonbaitzuz mamitua izan den proiektua da. Egitasmoa 2005 an burutua izan zen jarduera 2006 an hasteko. Ekimen hori handinahikoa zen, bereziki arlo hauetan : kalitatezko produktu baten proposatzea, horren saltzeko ahala ukaitea eta ekonomikoki egonkorra izaitea. Azken puntu horrezgain, gure ahalak murriztuak ziren inbestizamendu orokorrari (1 milioi €) eta altxor beharrei begira (esnearen ordaintzea) Ekoizleen parte sozialak…\n« BIOLUZ, 1979 an sortu zen farmaziako laboratorio bat da, ixurtze zorroen ekoizpenean berezitua, berrogeita hamar bat presuna enplegatzen dituenak. Bidean gertatu ustekabe baten eta inbestizamendu txar baten ondotik, sozietatea merkataritza auzitegiaren babespean erori zen. Enpresak merkatuan zuen tokia eta garatzeko zituen helburuak ikusi eta, langileek sozietatea berriz hartzea erabaki zuten, SCOP-SA bat sortuz. Auzitegiari esku-aldatze eskaintza baten egiteko, langileek…


2020ko otsailaren 10eko bilkura | Parlamento de Navarra\n2020ko otsailaren 10eko bilkura\nNoiz argitaratua Astelehena, 2020.eko Otsaila 10\nMAHAIAK ETA ELEDUNEN BATZARRAK GAUR –ASTELEHENA, OTSAILAK 10– EGINIKO BILKURAN HARTUTAKO ERABAKIAK\nNafarroako Parlamentuko Mahaiak eta Eledunen Batzarrak bilkura egin dute gaur –astelehena, otsailak 10–, 10:00etan, eta honako erabaki hauek hartu dituzte:\n- Horren bidez, Nafarroako Gobernua premiatzen da Banku Publiko bat sor dezan, zeinak zuzenean esku hartuko baitu gure erkidegoaren garapen ekonomikoan. Izquierda-Ezkerra talde parlamentario mistoak aurkeztu du. (10-20/MOC-00019). Osoko Bilkura.\n- Horren bidez, Nafarroako Gobernua premiatzen da N-121 errepidea Belate-Bidasoa autobia bihur dezan. Navarra Suma talde parlamentarioak aurkeztu du.\n- Horren bidez, Nafarroako Gobernua premiatzen da Aranazko eta Olaztiko liburutegiak pareka ditzan liburutegi sareko gainerakoekin. EH Bildu Nafarroa talde parlamentarioko Patricia Perales Hurtado andreak aurkeztu du.\n- Horren bidez, Nafarroako Gobernua premiatzen da 2020-2023 aldirako urte anitzeko finantzaketa-hitzarmen bat egin dezan Nafarroako Antzerki Sarearekin. EH Bildu Nafarroa talde parlamentarioko Maiorga Erro Ramírez jaunak aurkeztu du.\n- Horren bidez, Nafarroako Gobernua premiatzen da lantalde bat sor dezan eta Europar Batasunaren Nekazaritzako Politika Komunen aitzinean Nafarroak izan beharreko jarrera zehaztu dezan. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Bertan behera uzten da Migrazio Politiketako eta Justiziako kontseilariaren agerraldi-eskaera, Iruñeko espetxeko arreta medikoa zertan den azaltzekoa. Navarra Suma talde parlamentarioko Jorge Esparza Garrido jaunak aurkeztu du.\n- Kultura eta Kiroleko kontseilariarena eta Kulturako zuzendari nagusiarena, Kultur Eskubideei buruzko Legearen garapena eta aplikazioa zertan diren azal dezaten. Nafarroako Gobernuak aurkeztu du.\n- Lehendakaritzako, Berdintasuneko, Funtzio Publikoko eta Barneko kontseilariarena, Foruzaingoaren eta Suhiltzaileen zerbitzuak direla-eta egindako diagnostikoei buruz informa dezan. Navarra Suma talde parlamentarioko José Suárez Benito jaunak aurkeztu du.\n- Lehendakaritzako, Berdintasuneko, Funtzio Publikoko eta Barneko kontseilariarena, Parte-hartze demokratikoari buruzko Foru Legea dela-eta Estatuko Gobernuarekin izandako desadostasunak eta lortutako akordioa azal ditzan. EH Bildu Nafarroa talde parlamentarioak aurkeztu du.\n- Osasuneko eta Migrazio Politiketako eta Justiziako kontseilariena, Iruñeko espetxeko arreta medikoa zertan den, zer neurri hartu diren eta espetxe arloko osasungintzaren eskumena eskuratzeari buruzko aurreikuspena azal dezan. Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute.\n- Landa Garapeneko eta Ingurumeneko kontseilariarena, Klima aldaketari eta trantsizio energetikoari buruzko Foru Legearen aurreproiektuaren ildo orokorrak eta 2019ko martxoan jendaurrean paratutako aurreproiektuan izandako aldaketak azal ditzan. Nafarroako Alderdi Sozialista talde parlamentarioko María Virginia Magdaleno Alegría andreak aurkeztu du.\n- Lurralde Kohesiorako kontseilariarena eta Lehendakaritzako, Berdintasuneko, Funtzio Publikoko eta Barneko kontseilariarena, N-121-A errepideko segurtasuna hobetzeko xedez hartutako neurriei buruz informa dezaten. Navarra Suma talde parlamentarioko Javier García Jiménez jaunak aurkeztu du.\n- Erizaintzako Teknikarien Sindikatuaren ordezkariekin, sektorearen egoera eta egiten dituzten proposamenak azal ditzaten. Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek eta Izquierda-Ezkerra talde parlamentario mistoak aurkeztu dute. Hedabideak bertan direla, eta ikus-entzunezko emanaldian.\n- Minbiziaren aurkako Espainiako Elkartearen ordezkariekin, egiten duten lana eta dauzkaten premiak azal ditzaten. Navarra Suma, Geroa Bai eta EH Bildu Nafarroa talde parlamentarioek aurkeztu dute. Hedabideak bertan direla, eta ikus-entzunezko emanaldian.\n- Nafarroako Txile Etxearen ordezkariekin, Txilen azken hilabeteotan bizi duten krisi sozial eta politikoa azal dezaten. Nafarroako Alderdi Sozialista, Geroa Bai eta EH Bildu Nafarroa talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute. Hedabideak bertan direla, eta ikus-entzunezko emanaldian.\n- Fiteroko Udalaren ordezkariekin eta bertako gizarte- eta enpresa-erakundeen ordezkariekin, NA-6900 errepidetik herrira sartzeko bideetan hobekuntzak egin beharrari buruz informa dezaten. Navarra Suma talde parlamentarioko Javier García Jiménez jaunak aurkeztu du. Hedabideak bertan direla, eta ikus-entzunezko emanaldian.\n- Médicos del Mundo eta Medicus Mundi elkarteen ordezkariekin, “Osasuna garapenerako lankidetzan eta ekintza humanitarioa” txostena azal dezaten. Navarra Suma, Nafarroako Alderdi Sozialista, Geroa Bai eta EH Bildu Nafarroa talde parlamentarioek aurkeztu dute. Hedabideak bertan direla, eta ikus-entzunezko emanaldian.\n- Ustaizeko Kotzejura, kaleen egoera eta uraren hornidura eta saneamendua ikusteko. Navarra Suma talde parlamentarioko Francisco Pérez Arregui jaunak aurkeztu du.\n- N-121-Ara; zehazki, Arraitz-Orkingo zeharbidera. Navarra Suma talde parlamentarioko Javier García Jiménez jaunak aurkeztu du.\n- Noaingo Udalera. Navarra Suma talde parlamentarioko María Elena Llorente Trujillo andreak aurkeztu du.\n- TRACASA Instrumental SLra eta CENERen instalazioetara. Nafarroako Alderdi Sozialista talde parlamentarioko Javier Lecumberri Urabayen jaunak aurkeztu du.\n- POT 2-Nafarroa Atlantikoko Lurralde Antolamenduko Planaren eta POT 5-Ebroren Ardatzaren Lurralde Planaren esparruetan paisaiaren gizarte-ikuskera dela-eta garatutako prozesuen emaitzei buruzkoa. Nafarroako Alderdi Sozialista talde parlamentarioaren María Aranzazu Biurrun Urpegui andreak aurkeztu du. Osoko Bilkura. Lurraldearen Antolamenduko, Etxebizitzako, Paisaiako eta Proiektu Estrategikoetako kontseilaria.\n- Paisaiaren Europako Hitzarmenaren araberako paisaia-politika ezartzeari buruzkoa. Nafarroako Alderdi Sozialista talde parlamentarioko María Aranzazu Biurrun Urpegui andreak aurkeztu du. Osoko Bilkura. Lurraldearen Antolamenduko, Etxebizitzako, Paisaiako eta Proiektu Estrategikoetako kontseilaria.\n- Nafarroako Aurrekontu Orokorren proiektua Kulturaren eta Kirolaren arloetan zehazteari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du. Osoko Bilkura. Kultura eta Kiroleko kontseilaria\n- Superser zenaren lurzatiak saltzeari eta bertan paratuko den merkataritza-proiektuari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du. Osoko Bilkura. Garapen Ekonomiko eta Enpresarialeko kontseilaria.\n- D ereduan aurrematrikulatzeko kanpainari buruzkoa. EH Bildu Nafarroa talde parlamentarioko Bakartxo Ruiz Jaso andreak aurkeztu du. Osoko Bilkura. Herritarrekiko Harremanetako kontseilaria.\n- Foruzaingoko Trafikoaren eta Bide Segurtasunaren Arloak zerbitzu emateko beharko lituzkeen foruzain berrien kopuruari buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du. Lehendakaritzako, Berdintasuneko, Funtzio Publikoko eta Barneko Batzordea.\n- Trafikoa, ibilgailu motordunen zirkulazioa eta bide-segurtasuna direla-eta Lehendakaritzako, Berdintasuneko, Funtzio Publikoko eta Barneko kontseilaria zenak Estatuko Gobernuari 2019ko abenduaren 20an igorri zion akordio-proposamenari buruzkoa. EH Bildu Nafarroa talde parlamentarioko Adolfo Araiz Flamarique jaunak aurkeztu du. Lehendakaritzako, Berdintasuneko, Funtzio Publikoko eta Barneko Batzordea.\n- Ekonomia zirkularra garatzeko agenda betetzeari buruzkoa. Nafarroako Podemos Ahal Dugu talde parlamentarioko Ainhoa Aznárez Igarza andreak aurkeztu du. Osoko Bilkura. Landa Garapeneko eta Ingurumeneko kontseilaria.\n- Erriberriko oinarrizko osasun barrutiko osasun-arretari buruzkoa. Navarra Suma talde parlamentarioko Cristina Ibarrola Guillén andreak aurkeztu du.\n- Iruñeko espetxeko presoei ematen zaien osasun-arretari buruzkoa buruzkoa. Navarra Suma talde parlamentarioko Cristina Ibarrola Guillén andreak aurkeztu du.\n- Doneztebeko oinarrizko osasun barrutiko pediatriako lanpostuari buruzkoa. Navarra Suma talde parlamentarioko Cristina Ibarrola Guillén andreak aurkeztu du.\n- Nafarroako Enpresa Korporazio Publikoko langileak hautatzeko prozesuei buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- NASUVINSAk sinatutako eta sinatzea aurreikusitako hitzarmenei buruzkoa. EH Bildu-Nafarroa talde parlamentarioko Maiorga Ramírez Erro jaunak aurkeztu du.\n- Administrazio Publikoak etxebizitza babestuei dagokienez lehentasunez erosteko eta atzera eskuratzeko daukan eskubidea baliatzeari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Superser zenaren eraikinak botatzeari buruzkoa. EH Bildu Nafarroa talde parlamentarioko Maiorga Ramírez Erro jaunak aurkeztu du.\n- Tafallako saihesbideko lanei buruzkoa. Navarra Suma talde parlamentarioko Javier García Jiménez jaunak aurkeztu du.\n- Mahaiak eta Eledunen Batzarrak jasotzat eman dute Nafarroako Foru Komunitateko Administrazioak eginiko aurrekontu-aldaketei buruzko legezkotasunezko txostena. Aldaketa horiek 2019ko urrian igorri ziren Parlamentura.\n- Mahaiak eta Eledunen Batzarrak onetsi dute lan-bilkura bat egitea Lehendakaritzako, Berdintasuneko, Funtzio Publikoko eta Barneko Batzordean, Nafarroako Gazteriaren Kontseiluak Nafarroako Parlamentu Gaztearen proposamenak aurkez ditzan.\n- Mahaiak eta Eledunen Batzarrak jasotzat eman dute Lehendakaritzako eta Gobernu Irekiko zuzendari nagusiaren txostena, foru legeen aurka konstituzio-kontrakotasuneko errekurtsoak aurkezteari dagokionez Nazioko Gobernuarekin izandako negoziazioei buruzkoa.\n- Mahaiak eta Eledunen Batzarrak jasotzat eman dute Nafarroako Berdintasunerako Institutuko zuzendari kudeatzaileak bidalitako Balorazio- eta bideragarritasun-azterlana, genero-indarkeriako arriskuan edo egoeran dauden emakumeentzako babes-neurri gisa txakur bizkartzainen laguntza aintzat hartzekoa. Halaber, erabaki dute azterlan hori Lehendakaritzako, Berdintasuneko, Funtzio Publikoko eta Barneko Batzordeko kideei helaraztea.\n- Konstituzio-kontrakotasuneko 315-2020 errekurtsoa dela-eta, Mahaiak eta Eledunen Batzarrak erabaki dute prozesuan agertzea eta Parlamentuaren alde egitea. Aipatu errekurtsoa Gobernuko lehendakariak sustatu du Nafarroako Foru Zuzenbide Zibilaren Konpilazioa edo Foru Berria aldatu eta gaurkotzeko apirilaren 4ko 21/2019 Foru Legearen 2. artikuluaren aurka, Konpilazioan honako lege hauei ematen zaien idazketa dela-eta: 11, 12, 54 –c) letrako bigarren paragrafoa–, 72 –azken paragrafoa–, 471 –azken paragrafoa–, 483 –bigarren paragrafoa–, 495 –bigarren eta hirugarren paragrafoak–, 511 eta 544garrena. Konstituzio Auzitegiak aurkeztu du.\n- Mahaiak eta Eledunen Batzarrak jasotzat eman dituzte Memoria Historikoaren arloko Koordinazio Batzorde Teknikorako Nafarroako Parlamentuko ordezkari gisa bi kide hautatzeko hautagaitzak: PSN talde parlamentarioak aurkeztutako Pedro Rascón Macías jaunarena eta Geroa Bai talde parlamentarioak aurkeztutako Jabi Arakama Urtiaga jaunarena. Onetsitako arauen arabera, bozketa sekretua izanen da eta boto-paper bakoitzean gehienez bi izen sartu ahal izanen dira, aukeratu beharreko karguak adina.\n- Mahaiak eta Eledunen Batzarrak txosten juridiko bat eskatu dute Nafarroako Podemos Ahal Dugu foru parlamentarien elkarteari atxikiak diren foru parlamentari Buil García jaunak eta Aznárez Igarza andreak Mahaiaren 2020ko urtarrilaren 27ko erabakiaren aurka aurkeztutako errekurtsoa dela-eta.\nUrtarrilaren 27ko bilkuran, Mahaiak, Eledunen Batzarrari entzun ondoren, jasotzat eman zuen Podemos Ahal Dugu talde parlamentarioari IX. legegintzaldian esleitutako dirulaguntzak ordaintzeko eta dirulaguntza horiei buruzko espediente ekonomiko-administratiboa bukatzeko eskariari buruzko txostena. Txostenaren amaieran, Mahaia premiatzen zen deklara zezan “dirulaguntzak huts egin duela” eta “Nafarroako Ogasun Publikoari buruzko 13/2007 Foru Legearen lehen xedapen gehigarriaren 3. apartatuari jarraituz, hura itzul diezaion Foru Komunitatearen altxorrari”.\n- Eledunen Batzarrak aho batez onetsi du adierazpen instituzional bat, zeinaren bidez Nafarroako Parlamentuak bat egiten baitu Zientziako Emakumearen eta Neskaren Nazioarteko Eguneko ospakizunarekin. Navarra Suma, PSN, Geroa Bai eta EH Bildu talde parlamentarioek, Podemos-Ahal Dugu foru parlamentarien elkarteak eta Izquierda-Ezkerra talde parlamentario mistoak aurkeztu dute.\n“1. Nafarroako Parlamentuak bat egiten du Zientziako Emakumearen eta Neskaren Nazioarteko Egunaren ospakizunarekin.\n2. Nafarroako Parlamentuak berresten du konpromisoa duela genero-arraila diziplina guztietan, bereziki STEM deiturikoetan, desagerrarazteko lanean jarraitzeko.\n3. Nafarroako Parlamentuak aitortzen du emakumeek eta neskek funtsezko eginkizuna dutela komunitate zientifikoan eta teknologikoan, eta beharrezkoa dela alor horietan duten parte-hartzea sustatzea.\n4. Nafarroako Parlamentuak uste du beharrezkoa dela lan egitea komunitate zientifikoak eta teknologikoak garapen jasangarriari eta emakume eta nesken ahalduntzeari eta zientzia, teknologia eta berrikuntzaren alorreko parte-hartzeari eta ekarpenei egiten dieten ekarri garrantzitsua aitortu eta sustatzeko”.


Euskadi eta Nafarroa, 2013 - General en distintos idiomas\nEuskadi eta Nafarroa, 2013\nPáginas: 1 ... 38 39 40 41 42 43  45 46 Ir Abajo\nRe:Euskadi eta Nafarroa, 2013\n« Respuesta #516 en: Martes 26 Noviembre 2013 23:03:22 pm »\nAkerrei, argazkaiak... kristonak!!\npastelak dirudite, bai horixe...baina pastel izoztuak !!\n3.5ºC momentuz eta pixkat lainotuta\nEibartarra de corazón afincado en Vitoria-Gasteiz, ( zona Ibaiondo, 515 msnm)\nBIZITZAREN HELBURUA EZ DA EKAITZA PASA ARTE ZAIN EGOTEA, EURI AZPIAN DANTZA EGITEN IKASTEA BAIZIK\nelurrak dilu liliru...\n« Respuesta #517 en: Miércoles 27 Noviembre 2013 09:12:37 am »\nEgiya esan ikusi nuenen argazki kamara ondon nuen ta..!!\nGaur berdin jarraitzen do Aizkorrik..\nGoietan izugarrizko hotza dago, esaterako Artxuetan -7,6ºC markatzen ditu momento hontan.. Pentxa Aizkorri eta Beriainen -9ºC izanen dira. Ia 150-200 metro geio.\nTa Hiru Erregeen mahaian, ba errax izanen ditue -15ºC\nGaur gertatu dena aize dexentea dabil ta ez da inbersiorik eman Sakana aldean, adbekzio egoera da.\nBeasain aldean kotxeak -0,5ºC momento hontan, ta lantxur earra dao.\nKostaldean ere izotza zeon Arrua-Zarautz aldean.\nMomenru hauetan Malloak Aralar.\n« Última modificación: Miércoles 27 Noviembre 2013 09:48:49 am por akerrei »\nItziar (Gipuzkoko kostaldia, Izarraitzen magalien)\nhizkuntz bat ez da galduko...\nez dakienak ikasten ez duelako...\ndakienak erabiltzen ez duelako.\n« Respuesta #518 en: Jueves 28 Noviembre 2013 01:58:08 am »\nEgia, argazki ederrakk benetan!!! Hotza antzematen da guztietan, hotz handia eiten duenean elurra itsasten da holan -6tik behera agian?\nOraintxe hemen herrian bertan -4 dugu...\n« Respuesta #519 en: Jueves 28 Noviembre 2013 09:13:12 am »\nGoiz hotza gaurkoa, momentuz hotzena 1º markatzen zaban kotxeko termometroa, Aemeten arabera -1.1º\n« Respuesta #520 en: Viernes 29 Noviembre 2013 09:53:24 am »\nLainope jaiki gea ta berriz izotza mendipuntetan bakarrik daukagu gure aldean. Langar pixkat ari du Sakana aldean eta elurra azalttzen da 800-900 metrotik gora.\nBestalde biharko elur kontuak datorkizgu bainan nere ustetan ez da elurte earrik espero, asko jota 10-15 zm\nHerritan nere ustez ez degu ezta usaituko\natzoko satelite argazki bat\n« Respuesta #521 en: Viernes 29 Noviembre 2013 10:04:19 am »\nzeiñen ederki antzematen den Sakana akerrei ren argazkian,elurra iparraldean eta hegoaldean ere.Zonalde paregabea mendizaleentzat\nIparralde, sakana 500ms\n« Respuesta #522 en: Viernes 29 Noviembre 2013 11:08:23 am »\nCita de: meietza en Viernes 29 Noviembre 2013 10:04:19 am\nEgiya esan suerte latza dakou.\nBeinan beste alderdiyek de elegante askuek ttuk.\nIratiko basoa garbi bargi ikusten da..\n« Respuesta #523 en: Viernes 29 Noviembre 2013 13:40:31 pm »\nSirimiri apur bat Elgoibar eta Eibar aldian, 6.5ºC.\nIa bihar da etsi ze datorkigun..\n« Respuesta #524 en: Viernes 29 Noviembre 2013 19:37:20 pm »\nElurra bota du bai horixe!!! Elurra ta hotza, bart -8 izan dugu hemen!!! Orain 2º ta euria ari du. Holan segituz gero iazkoa gaindituko al du?\nGernika, nievel del mar (Bizkaia)\n« Respuesta #525 en: Domingo 01 Diciembre 2013 15:07:08 pm »\n320 litro bilbon azaroan eta urtea 1500 gora\nAskatasunaren bidea bakea da.\n« Respuesta #526 en: Domingo 01 Diciembre 2013 18:34:10 pm »\nArraten ( Eibar) 5.3º eta zerua guztiz estalita arratsalde guztian zehar baina ez dau euririk egin, ea noiz iristen dan lehen elurtea Arrate aldera, gehienez minutu batzuetako elur bustia baino ez dogu ikusi orain arte.\nGernikan ikustea baino errezago izango da hemen\n« Respuesta #527 en: Domingo 01 Diciembre 2013 19:24:44 pm »\nGurasuek pasa dostie Bermioko euridxen datuek (Inglaterratik nabil orain...) eta azkanien nire pluviometruen 403mm azaruen. Oso euri asko da hori, urtien ya 2163mm duez!!!\nPentsa dot 2008ko datuek pasatie idxe ezinezkue izango zala baie beitu azkanien... pasada bat.\nBERMEO, costa central de Bizkaia. Precipitación Media en 13 años (2008-2020): 1695mm En detalle...\nPluviometria 2021: 1.367,7mm\nEne: 228,9 Jul: 82,6\nFeb: 154,9 Ago: 57,6\nMar: 38,9 Sep: 103,4\nAbr: 36,8 Oct: 81,2\nMay: 73 Nov: 343,2\nPáginas: 1 ... 38 39 40 41 42 43  45 46 Ir Arriba


Hizkuntzen turismoak merkatua irabazi du Alemanian eta Frantzian gaztelaniaren gorakadagatik | Consumer\nHizkuntzen turismoak merkatua irabazi du Alemanian eta Frantzian gaztelaniaren gorakadagatik\nGaztelania atzerriko bigarren hizkuntza gisa finkatu da bi herrialdeetan\narabera: Asteartea, 2003ko apirilaren 08a\nAlemanek nahiago dute gaztelania frantsesa baino, eta frantsesek alemana baino. Gaztelaniak banandu egin ditu Europako bi herrialdeetan bere bizilagunen hizkuntzak. Cervantes Institutuak berretsi duen fenomeno horrek agerian uzten du espainiar hizkuntzaren bizitasuna eta ikuspegi berriak irekitzen ditu turismo idiomatikorako.\n1963ko urtarrilaren 22an, orduko Charles de Gaulle frantziar presidenteak eta Konrad Adenauer kantziler alemaniarrak bi herrialdeen arteko lankidetza-aro berri bat irekitzea erabaki zuten, non, arazo ekonomikoez gain, bi hizkuntzen ikaskuntza sustatzea ere sartzen baitzen.\nHala ere, Cervantes Institutuak atzerriko hizkuntzen lehentasunei buruz egindako estatistiken arabera, alemanen %14 joan den urtean espainiera ikasten ari zen, eta %10,2k frantsesa ikasten zuen. Frantsesek ere De Gaulleren nahiak pixka bat alde batera uzten zituztela zirudien, eta 2002an Europako gaztelaniazko ikasleen% 6 etorri ziren.\nBi gobernuek, hitzarmena sinatu zeneko 40. urteurrenaren ospakizuna zela eta, konpromisoa hartu zuten aldameneko herrialdeko kulturaren ezagutza bultzatzeko, Frantziako alemanaren eta Alemaniako frantsesaren sustapena barne. Baina, oraingoz, ikasleek gaztelania ikastea aukeratzen dute.\nHala ere, bi herrialdeetan, gaztelania agertzen da ingelesaren atzetik ama-hizkuntzaren atzetik. Hain herri desberdinetatik eta Espainiaren iruditik espero daitekeen bezala, motibazioak ezin dira hain urrun egon.\nHala, Frantzian, gaztelaniaz hitz egiten ikasteko bultzada arrazoi praktikoetan oinarritzen da batez ere, batez ere lan-arlokoetan. Alemanian, ordea, gaztelaniaren irudia aisialdiari eta turismoari lotuago dago. Izan ere, Espainia alemanen lehen oporraldia da, eta frantsesek nahiago dute beren herrialdean atseden hartu.\nTurismo idiomatikoak 600 milioi euroko diru-sarrerak sortzen ditu Espainian, eta horien erdiak zuzenak dira eta zenbateko bera eragiten dute. 150.000 ikasle inguru joaten dira urtero gure herrialdera hizkuntza ikastera. Batez besteko egonaldia lau astekoa da, eta pertsonako batez besteko gastua 1.960 eurokoa da, ohiko turistarena baino askoz handiagoa, egonaldi luzearen ondorioz.\nEspainiara iristen diren atzerriko ikasle guztietatik,% 20k aukeratzen du gaztelaniazko ikastaroak eskaintzen dituzten 40 unibertsitateetako bat, eta gainerakoek, berriz, Espainian eskaintza bera duten 325 eskola pribatuetako bat.\nCervantes Institutuak hiru zentro ditu Alemanian —Bremen, Munich eta Berlinen, azken hori atzerrian duen sareko handiena— eta lau Frantzian: Paris, Toulouse, Bordele eta, laster, Lyon.\ngaztelania idiomas-eu turismoa


Euskadiko Zaldi Proba Txapelketa, etzi, Aulestin - Lea-Artibai eta Mutrikuko Hitza : Lea-Artibai eta Mutrikuko Hitza\nEuskadiko Zaldi Proba Txapelketa, etzi, Aulestin\nBadator Euskadiko Zaldi Proba Txapelketa Aulestira. Etzi 18:00etan hasiko da lehia probalekuan. Antolatzaileek iragarri dutenez, hiru probalari ariko dira zein baino zein gehiago 2018ko txapela janzteko lehian: Koba eta Juan Uriarte aulestiarrak eta Ma...\nAintzina Monasteri Maguregi\nBadator Euskadiko Zaldi Proba Txapelketa Aulestira. Etzi 18:00etan hasiko da lehia probalekuan. Antolatzaileek iragarri dutenez, hiru probalari ariko dira zein baino zein gehiago 2018ko txapela janzteko lehian: Koba eta Juan Uriarte aulestiarrak eta Maumeko Baraiazarra.\nDema hasi baino ordubete lehenago pisatuko dituzte zaldiak. Ohiturazko arau eta baldintzak bete beharko dituzte parte hartzaileek. Probari dagokionez, Aulestiko 950 kiloko harria erabili beharko dute. Saioa, berriz, Euskadiko Herri Kirol Federakundeak kontrolatuko du, eta abere bakoitzak ordu erdiko saioa egin beharko du.\nAzkenik, sari banaketa egingo dute. Hiru parte hartzaileek jasoko dute saria. 2018 Euskadiko Sokatira Txapelketaren irabazleak manta, hiru txapel, oroigarria eta 800 euro jasoko ditu. Txapeldunordeak 700 euro irabaziko ditu, eta hirugarren sailkatuak 600 euro.


Desagertuko eta sortuko diren lanbideak - Gazteberri.eus\nRobotek, adimen artifizialak, automatizazioak eta bestelako berrikuntza teknologikoek jada ohiko hainbat lanbideren desagerpena eragin dute.\nEgun diren lanpostuen % 47 inguru automatizagarriak izango dira epe motz edo ertainean eta, beraz, Oxford Unibertsitateko Carl Benedikt Frey eta Michael A. Osborne irakasleek 2013an egin zuten The future of employment azterlanaren arabera, arrisku handiko egoeran aurkitzen dira. Horien ustez, lanbide guztiak, maila batean, automatizagarriak izango dira.\nEtorkizuna beltz kolorekoa izango dela dirudien arren, sormena, adimen soziala edo trebetasun maila handia eskatzen duten lanbideen kasuan bada itxaropenerako tarterik.\nPasa den urtearen amaieran Munduko Foro Ekonomikoak (MFE) argitaratu zuen Lanbideen etorkizuna 2018 (The Future of Jobs 2018) txostenak ideia hori berresten du eta teknologia berrien gaitasuna edo potentziala nabarmentzen du.\nAutomatizazioa, algoritmoak eta bestelako aurrerapenak norabide berean joango dira, ez bakarrik milioika lanpostu suntsitzeko, baita “kalitate handiko lanbide berriak” sortzeko ere.\nThe Future of Jobs 2018 “analisi positibo bat da”, azpimarratzen du MFEko presidente exekutibo Klaus Schwabek. Bi urtean behin argitaratzen den txostenak aintzatespen handia du adituen artean, nagusiki, landu beharreko agendan eragiteko duen gaitasunagatik. 2016. urtean argitaratu zen txostena, adibidez, salmentetan arrakasta itzela izan zuen liburu bilakatu zen (Laugarren industria iraultza). Aipatu txostena, lanaren etorkizunari buruz hitz egiteko ezinbestekoa bilakatu da.\nMunduko Foro Ekonomikoaren txostenak ohartarazten duenez, agertokirik okerrena ere posible da: langabezia masiboa, talentu falta eta gero eta desparekotasun handiagoa. Munduko Foro Ekonomikoak azaltzen duenez, agertoki hori ekiditea enpresen ardura da eta, orain arte, hori ekiditeko beharrezkoak diren neurriak ez direla hartzen ari salatzen du.\nKonpainiaren barruan balorazio ona duten eta jada trebakuntza-maila handia duten langile gutxi batzuk soilik laugarren industria iraultzari aurre egiteko beharrezkoa den trebakuntza jasotzen ari dira; beste langile guztiek atzean geratzeko arriskua dute. Enpresen % 84k testuinguru berriari aurre egiteko beharrezkoak dituzten trebetasunak dituzten langileak kontratatzeko asmoa dutela adierazi dute. Jada lanean diren langileei beharrezkoa duten prestakuntza emateko prest diren enpresen kopurua, berriz, % 72koa da. Kontratatzea trebatu aurretik; amesgaiztoa milioika profesionalentzat.\nMFEk iradokitzen duenez, irtenbidea ezin da trebakuntza egokia duten langileak kontratatzera mugatu. Erlojuz kontrako lasterketa bat hasi da: hemendik eta 2022. urtera bitartean, gutxienez, langileen % 54k euren gaitasunak hobetu beharko dituzte. Horietatik, % 35ek nahikoa izango du sei hilabeteko prestakuntza; % 9k sei hilabete eta urtebete bitarteko prestakuntza behar izango du; eta % 10ek urtebete baino gehiagoko prestakuntza behar izango du. Datozen urteetan jorratu behar izango dituzten gai nagusiak honako hauek izango dira: pentsamendu analitikoa, berrikuntza, ikaskuntza aktiboa, diseinu teknologikoa edo programazioa.\nNork galduko du?\nLanbide fisikoak eta eskulangileak oso kaltetuak aterako badira ere\n(% 14 ordu gutxiago 2030. urtean), kaltetuenak oinarrizko gaitasun kognitiboak dituzten lanbideak izango dira (% 15 ordu gutxiago). Hau da, kaltetuenak ezagutzarekin harremana duten lanpostuak izango dira, baina oinarrizko maila batean.\nHori da, hain zuzen ere, McKinsey konpainiak burutu duen Skill shift: automation and the future of the workforceizenekoikerketak azaltzen duena. Ikerketa hori bost herrialdetan lortutako datuetan oinarritzen da eta horietako bat Espainia da.\nBost edo hamar urte barru, ohikoa edo aurresangarria den edozein lan algoritmo matematiko batek egin ahal izango du. Hori da, behintzat, John Puglianok, The Robots are Coming: A Human‘s Survival Guide to Profiting in the Age of Automation liburuaren egile polemikoak baieztatzen duena.\nAurrerapen teknologikoek langileek fabriketan egin ohi zituzten lanak ordezkatu dituzten bezala, etorkizunean trabakuntza handiagoa duten langileen postuak desagertzeko zorian izan daitezke.\nMFEren txostenean ‘erredundante’ adjektiboa aipatzen da behin eta berriro, etorkizunean ezinbestekoak izango ez diren lanbideak aipatzeko. Ohiko enpleguak dira, lepo zurikoak eta maila ertaineko gaitasunak eskatzen dituztenak. Lanpostu horiek, nagusiki, merkataritza-banka eta merkataritza sektoreetan metatzen dira. Azken urteetan, etorkizunean gerta daitekeenaren adibideak ikusi ahal izan dira eta, adituen ustez, joerak okerrera egingo du.\nLangile horiek guztiek arazo komun bati aurre egin beharko diote: etorkizuneko lanpostuetan eskatzen diren trebetasunak eta beraiek dituztenak guztiz ezberdinak dira. Banka eta merkataritza sektoreko langileak banantzen dituen muga da: kasu bietan arazoak izango dituzten arren, lehenengoek erraztasun handiagoak izango dituzte kalitate handiko lanpostu berri bat aurkitzeko, printzipioz, euren hasierako formakuntza-maila altuagoa delako.\nEgoera okerragoan aurkituko dira kutxazainak edo saltzaileak. Horiek guztiek sektoreko langileen % 45 inguru dira. Normalean, goi-mailako hezkuntzarik ez dutenez gero, beste sektoreren batean bilatu beharko dute lana.\n2022. urtea bitartean egonkor mantenduko diren enplegu gehienek espezializazio-maila altuagoa eskatuko dute. Hori edo enpresa-hierarkiaren goiko mailatan aurkitzen diren lanpostuak izango dira: buru exekutiboak, giza baliabideetako edo arriskuen kudeaketarako adituak, analistak, energian, robotikan edo erregaietan espezializatutako ingeniariak…\nDatuen analisia egiten duten langileek, unibertsitateko irakasleek edo logistikan lan egiten duten profesionalek, antzeko egoeran geratu diren langileen multzoa osatuko lukete. Talde hori langileen erdia izango da (% 48).\nNon izango dira lan aukerak?\nUstekabeko arazoak konpontzeko, gerta daitekeenari aurre hartzeko, arriskuak hartzeko eta erantzun sortzaileak emateko gai diren langileek aukera berriak izango dituzte. Gauza horiek guztiak, printzipioz, algoritmo batek egin ezin dituen gauzak dira.\nMcKinseyk egin duen txostenaren arabera, etorkizunean etekin gehien aterako duten langileak gaitasun kognitibo altuak dituzten horiek izango dira: gatazken konponketa, lantaldean lan egitea bezalako gaitasun sozialak eta emozionalak eta gaitasun teknologikoak. Azken horretan, adibidez, osasunaren, hezkuntzaren, marketinaren eta kudeaketaren sektoreak gailentzen dira. Horrela, 75 eta 375 milioi langile inguruk (mundu osoko langileriaren % 3 eta % 14 bitartean) bere burua egokitu beharko du langabezian ez amaitzeko.\nMunduko Foro Ekonomikoak azaltzen duenez, segurtasun informatikoko adituek edo eraso informatikoei aurre egiteko gai izan daitezkeen profesionalek aukera handiak izango dituzte lanpostu onak lortzeko. Hori ez da onurak aterako dituen sektore bakarra.\nGiza harremanekin erlazioa duten edo algoritmoek ordezkatu ezin duten giza gaitasun garbiak dituzten arloetan ere ez da arazo handirik izango. Kasu horretan, psikologoez, psikiatrez edo gizarte-langileez hitz egiten da.\nMFEren txostenak dioenez, garatzen ari diren teknologien erabileran (adimen artifiziala, ‘big data’, informazioaren segurtasunerako analisia edo automatizazio prozesuetako adituak) espezializatutako lanbideetan ‘boom’ bat emango da.\nHorixe da, hain zuzen ere, langileek duten mehatxurik handienetako bat. 2020. urtea enpresen erdiak langile kopurua murriztea aurreikusten du automatizazioa dela eta.\nGizakion eta roboten arteko elkarbizitza\nMFEren txostenak, lehen aldiz, gizakion eta roboten arteko elkarbizitza jorratzen du. Nola banatuko dira lan egin beharreko orduak? Zenbat lanordu burutuko dituzte gizakiek eta zenbat robotek? Une honetan, gizakiok lanorduen % 71 betetzen ditugu eta robotek beste % 29. 2022an, berriz, aurreikuspena guztiz desberdina da: gizakiok lanorduen % 58 egingo ditugu eta robotek % 42.\nGaur egun, robotek gizakiok baino lan gutxiago egiten dute sektore guztietan, baina MFEk azpimarratzen duenez, hori ez da horrela izango hiru urte barru. Zehazki, datuen eta informazioaren prozesamenduan ataza gehienak automatikoki egingo dira.\nTxostenean behin eta berriro aipatzen dira ‘hazkundea’ eta ‘handiagotzea’ terminoak. Hitz horiek primeran laburtzen dute txostenaren ideia nagusia. Azken finean, ez da kantitate kontu bat, eraginkortasun kontua da: jada existitzen diren lanbideetan ataza berriak azalduko dira. Hor dugu, adibidez, osasunaren esparruan pazienteen urrutiko monitorizazioa.\nKasurik onenean, aurrerapen teknologikoek ataza bat burutzeko beharrezkoak diren pertsonen kopurua murriztuko dute, baina hori lanpostu berrien eskaintzarekin orekatuko litzateke.\nOro har, eta Munduko Foro Ekonomikoaren kalkuluen arabera, 75 milioi lanpostu inguru desagertuko dira (txostenaren terminologian ‘egokitu gabe’ egongo dira) eta beste 133 milioi rol berri agertuko dira epe berean. Saldoa, beraz, positiboa izango litzateke ekonomia globaleko adituen ustez. Hiru urte itxaron beharko ditugu aurreikuspen horiek betetzen diren ala ez ikusteko.\nTags: adimen emozionaladesagertuetorkizunagaitasunaklanbideakrobotaksormenasortutrebetasunak\nPrevious Gazteriaren aniztasunak politika publikoetan isla izan behar du\nNext Animaliarik azkarrena